ORDRE 10/2023, de 22 de maig, de la Conselleria d'Educació, Cultura i Esport, per la qual es regulen i concreten determinats aspectes de l'organització i el funcionament de l'orientació educativa i professional en el sistema educatiu valencià. [2023/5709]
Índex
Preàmbul
Títol I. Disposicions generals
Article 1. Objecte
Article 2. Àmbit d’aplicació
Títol II. Línies estratègiques de l’orientació educativa i professional

Article 3. Línies estratègiques de l’orientació educativa i professional
Article 4. Línia estratègica: suport al procés d’ensenyament-aprenentatge
Article 5. Línia estratègica: igualtat, convivència i benestar emocional
Article 6. Línia estratègica: transició i acollida
Article 7. Línia estratègica: orientació acadèmica i professional
Títol III. Organització de l’orientació en els centres educatius
Capítol I. Planificació
Article 8. Projecte educatiu i programació general anual
Article 9. Concreció curricular, proposta pedagògica i programació d’aula
Article 10. Acció tutorial
Article 11. Activitats dels equips i departaments d’orientació

Capítol II. Coordinació
Article 12. Coordinació interna
Article 13. Comissió col·legiada d’orientació professional
Article 14. Coordinació i participació de l’alumnat
Article 15. Coordinació i participació de les mares, els pares o representants legals
Article 16. Coordinació sociocomunitària
Títol IV. Orientació especialitzada en els centres educatius
Capítol I. Centres d’Educació Infantil i Primària i centres d’Educació Especial de titularitat de la Generalitat
Article 17. Equips d’orientació educativa
Article 18. Tasques del professorat d’orientació educativa en els equips d’orientació educativa
Article 19. Tasques de les altres persones membres de l’equip d’orientació educativa
Article 20. Persona coordinadora de l’equip d’orientació educativa

Capítol II. Instituts públics d’Educació Secundària
Article 21. Departaments d’orientació educativa i professional
Article 22. Tasques del professorat d’orientació educativa en els departaments d’orientació educativa i professional
Article 23. Tasques de les altres persones membres del departament d’orientació educativa i professional
Capítol III. Centres integrats públics de Formació Professional
Article 24. Departaments d’informació i orientació educativa i professional
Article 25. Tasques del professorat d’orientació educativa en els departaments d’informació i orientació educativa i professional
Capítol IV. Centres educatius privats concertats
Article 26. Prestació del servei d’orientació educativa en els centres educatius privats concertats
Article 27. Tasques del professorat que presta el servei d’orientació educativa en els centres educatius privats concertats
Títol V. Agrupacions d’orientació de zona
Article 28. Organització de les agrupacions d’orientació de zona

Article 29. Persona coordinadora de l’agrupació d’orientació de zona
Article 30. Agrupacions d’orientació singulars
Títol VI. Unitats especialitzades d’orientació
Capítol I. Organització
Article 31. Organització de les unitats especialitzades d’orientació

Article 32. Tasques del personal de les unitats especialitzades d’orientació
Article 33. Pla d’activitats i memòria final de les unitats especialitzades d’orientació
Article 34. Coordinació de les unitats especialitzades d’orientació

Article 35. Documentació administrativa de les unitats especialitzades d’orientació
Article 36. Activació de les unitats especialitzades d’orientació

Capítol II. Àmbits d’especialització
Article 37. Àmbit de convivència i conducta
Article 38. Àmbit d’igualtat i diversitat
Article 39. Àmbit de trastorn de l’espectre de l’autisme (TEA)
Article 40. Àmbit de discapacitats sensorials (auditives i visuals)

Article 41. Àmbit de discapacitat motriu
Article 42. Àmbit de discapacitat intel·lectual
Article 43. Àmbit d’altes capacitats intel·lectuals
Article 44. Àmbit de dificultats específiques d’aprenentatge i trastorn per dèficit d’atenció/hiperactivitat (TDAH)
Capítol III. Coordinació territorial de l’orientació
Article 45. Coordinació territorial de l’orientació
Article 46. Persona coordinadora territorial de l’orientació
Títol VII. Gabinets psicopedagògics municipals
Article 47. Tasques del personal dels gabinets psicopedagògics municipals que presta el servei d’orientació educativa en centres educatius
Article 48. Pla d’activitats i memòria final dels gabinets psicopedagògics municipals
Article 49. Documentació administrativa dels gabinets psicopedagògics municipals
Disposicions addicionals
Primera. Espais i recursos materials
Segona. Proves psicopedagògiques
Tercera. Mitjans tecnològics per a la gestió
Quarta. Protecció de dades de caràcter personal
Cinquena. Formació
Sisena. Professorat d’orientació educativa en llocs singulars o altres ensenyaments
Setena. Incidència pressupostària
Disposició derogatòria
Única. Derogació normativa
Disposicions finals
Primera. Modificacions de l’Ordre 20/2019, de 30 d’abril
Segona. Modificacions de l’Ordre 23/2021, de 6 de juliol
Tercera. Desplegament normatiu
Quarta. Difusió i supervisió de la norma
Cinquena. Entrada en vigor

PREÀMBUL

I

La Llei orgànica 2/2006, de 3 de maig, d’educació, disposa que els poders públics prestaran una atenció prioritària al conjunt de factors que afavoreixen la qualitat de l’ensenyament, entre els quals es troba l’orientació educativa i professional amb perspectiva de gènere i inclusiva, com un dret bàsic de l’alumnat i un mitjà necessari per a l’assoliment d’una formació personalitzada, que propicie una educació integral en coneixements, destreses i valors. L’orientació i l’acció tutorial acompanyaran l’alumnat en el procés educatiu, individual i col·lectiu, al llarg de totes les etapes educatives.
La Llei orgànica 3/2022, de 31 de març, d’ordenació i integració de la Formació Professional, dedica el capítol VII a l’orientació professional, la qual es desenvoluparà amb un plantejament integral de suport i assistència en l’aprenentatge, la formació al llarg de la vida i l’ajust entre les competències posseïdes i requerides individualment o col·lectivament. Inclourà la informació, l’assessorament i l’acompanyament i estarà, en tot moment, centrada en l’establiment d’itineraris formatius adequats per a l’efectiva adquisició de les competències professionals desitjades per aquells a qui s’orienta.
La Llei 17/2015, de 21 de juliol, d’igualtat efectiva de dones i homes, té per objecte establir i regular els mecanismes i recursos per a fer efectiu el dret a la igualtat i a la no discriminació per raó de sexe en tots els àmbits, etapes i circumstàncies de la vida. Això comporta, entre altres, l’eliminació dels prejudicis, estereotips i rols en funció del sexe, la prevenció de la violència contra les dones, mitjançant l’aprenentatge de mètodes no violents per a la resolució de conflictes i de models de convivència basats en la diversitat i en el respecte a la igualtat de drets i oportunitats de dones i homes, la integració dels objectius coeducatius en els llibres de text i altres materials didàctics i la capacitació de l’alumnat perquè l’elecció de les opcions acadèmiques es duga a terme lliure de condicionaments basats en el gènere.

La Llei 26/2018, de 21 de desembre, de la Generalitat, de drets i garanties de la infància i adolescència, en el capítol VII, sobre el dret a l’educació, reconeix que la Generalitat ha de garantir a tots els xiquets, les xiquetes i els adolescents, amb igualtat d’oportunitats, l’exercici ple del dret a l’educació, que comprén l’accés efectiu, la permanència i la promoció en un sistema educatiu equitatiu i inclusiu en tots els nivells, que contribuïsca al desenvolupament ple de la personalitat i de les capacitats mentals, físiques i socials fins al màxim de les seues possibilitats. La conselleria competent en matèria d’educació ha de promoure programes de prevenció, detecció i erradicació de les conductes inapropiades i de la violència en el centre docent. Així mateix, s’assumeix el principi de corresponsabilitat de tota la societat, les administracions públiques i les famílies, com també l’establiment de polítiques públiques guiades per l’interés superior de les persones menors, executades transversalment per cadascun dels departaments de les administracions públiques i que es desenvolupen en el context social més pròxim.

El Decret 104/2018, de 27 de juliol, del Consell, pel qual es desenvolupen els principis d’equitat i d’inclusió en el sistema educatiu valencià, té per objecte establir i regular els principis i les actuacions encaminades al desenvolupament d’un model inclusiu en el sistema educatiu valencià per a fer efectius els principis d’equitat i igualtat d’oportunitats en l’accés, participació, permanència i progrés de tot l’alumnat, i aconseguir que els centres docents es constituïsquen en elements dinamitzadors de la transformació social cap a la igualtat i la plena inclusió de totes les persones, en especial d’aquelles que es troben en situació de major vulnerabilitat i en risc d’exclusió. Entre els seus principis generals, disposa que l’orientació educativa és un element substancial en el procés cap a la inclusió, que dona suport a l’avaluació i a la intervenció educativa, i contribueix a la dinamització pedagògica, a la qualitat i a la innovació.

El Decret 72/2021, de 21 de maig, del Consell, d’organització de l’orientació educativa i professional en el sistema educatiu valencià, regula l’estructura de l’orientació educativa i professional perquè, des d’una vessant de drets, inclusiva, intercultural, amb perspectiva de gènere i de forma cooperativa entre tots els agents implicats, contribuïsca a l’optimització dels processos de desenvolupament personal, social, emocional, acadèmic i professional de l’alumnat, garantisca l’orientació al llarg de tot l’itinerari formatiu i acompanye els centres docents en el procés de transformació cap a la inclusió.
El Decret 193/2021, de 3 de desembre, del Consell, d’organització i funcionament dels centres integrats públics de Formació Professional de la Comunitat Valenciana, crea nous òrgans de coordinació, amb la finalitat de garantir una formació integrada i de qualitat, un sistema d’informació i orientació educativa i professional integrades, la implementació dels procediments per al reconeixement i l’avaluació de les competències professionals que els siguen encomanats, a més de mantindre i crear una relació fluida amb les empreses.
El Decret 100/2022, de 29 de juliol, del Consell, pel qual s’estableix l’ordenació i el currículum d’Educació Infantil, té per objecte el desenvolupament del currículum, l’ordenació i l’avaluació de l’etapa de l’Educació Infantil, i dedica l’article 19 a la tutoria.
El Decret 106/2022, de 5 d’agost, del Consell, d’ordenació i currículum de l’etapa d’Educació Primària, té per objecte el desenvolupament del currículum de l’etapa d’Educació Primària, així com establir els aspectes de l’ordenació general i l’avaluació d’aquesta. Dedica el capítol III a l’orientació educativa i a l’acció tutorial.
El Decret 107/2022, de 5 d’agost, del Consell, pel qual s’estableix l’ordenació i el currículum d’Educació Secundària Obligatòria, té per objecte establir el currículum de l’Educació Secundària Obligatòria, així com desplegar els aspectes de l’ordenació general d’aquest ensenyament. Dedica l’article 27 a la tutoria i l’orientació educativa i professional.
El Decret 108/2022, de 5 d’agost, del Consell, pel qual s’estableixen l’ordenació i el currículum de Batxillerat, té per objecte establir el currículum del Batxillerat, així com desplegar els aspectes de l’ordenació general d’aquest ensenyament. Dedica l’article 28 a l’orientació educativa i professional.
El Decret 195/2022, d’11 de novembre, del Consell, d’igualtat i convivència en el sistema educatiu valencià, té per objecte establir i regular el model de gestió de la igualtat i la convivència, amb perspectiva global de centre i comunitària, i basat en el diàleg igualitari, el desenvolupament de la competència socioemocional, la prevenció de la violència i la intervenció educativa.

II

L’estructura de l’orientació educativa i professional, recollida en el Decret 72/2021, de 21 de maig, comprén quatre tipus d’intervenció, d’acord amb les seues característiques i els equips que hi participen.

El primer tipus d’intervenció correspon als equips docents, que tenen atribuïda l’orientació com a part de les seues funcions, i es desenvolupa principalment en l’aula, a través de la docència i la tutoria amb el grup classe. La tutoria constitueix el nivell bàsic de contacte personal entre el professorat i l’alumnat i entre el professorat i les famílies. El professorat tutor ha de vetlar, especialment, pel desenvolupament personal de l’alumnat, el seu benestar i per l’assoliment progressiu de les competències.
El segon tipus d’intervenció, de caràcter especialitzat i intern al centre, dona suport als equips directius, al professorat tutor, als equips educatius i a la comunitat educativa en el desenvolupament de les actuacions que contribueixen a l’orientació de l’alumnat. S’atribueix als equips d’orientació educativa dels centres d’Educació Infantil i Primària i dels centres d’Educació Especial de titularitat de la Generalitat, als departaments d’orientació educativa i professional dels instituts públics d’Educació Secundària, als departaments d’informació i orientació educativa i professional dels centres integrats públics de Formació Professional i al personal que presta el servei d’orientació educativa en els centres privats concertats.
El tercer tipus d’intervenció es desenvolupa en el context sociocomunitari, a través de les interaccions i les sinergies que s’estableixen entre els centres educatius i els agents i les institucions de l’entorn pròxim. S’inclouen també en aquest nivell les agrupacions d’orientació de zona, les quals interconnecten els equips d’orientació educativa i els departaments d’orientació educativa i professional, amb l’objectiu de garantir l’orientació al llarg de les diferents etapes.
Així, la Llei 26/2018 atribueix a les estructures especialitzades d’orientació la interlocució amb els serveis municipals i autonòmics competents en matèria de protecció de la infància i l’adolescència a l’efecte de facilitar la prevenció, la detecció i la derivació i, si escau, el posterior suport, de les situacions de risc i desemparament. Amb aquesta finalitat, actuaran de forma coordinada amb els departaments municipals d’educació, serveis socials i joventut.

En el quart tipus d’intervenció, que afecta el conjunt del territori valencià, les unitats especialitzades d’orientació donen un suport amb un major nivell d’especialització als centres educatius i a la resta d’estructures de l’orientació, mobilitzant, en cas necessari, els centres de recursos d’Educació Especial i altres recursos de l’entorn. Així mateix, tenen atribuïda la coordinació territorial de l’orientació.

Per la seua banda, els gabinets psicopedagògics municipals constitueixen una xarxa de professionals que complementen el model d’orientació educativa valencià. L’Ordre 45/2016, de 4 d’agost, de la Conselleria d’Educació, Investigació, Cultura i Esport, per la qual s’estableixen les bases reguladores de les subvencions per al manteniment dels gabinets psicopedagògics escolars dependents d’ajuntaments, mancomunitats de municipis i entitats locals menors de la Comunitat Valenciana, modificada per l’Ordre 62/2022, de 27 d’octubre, en l’article 5.2.c determina que aquests han de complir les instruccions i directrius que puga establir la conselleria competent en matèria d’educació.

També, en l’àmbit sociocomunitari, els centres d’Educació Especial, conforme amb el Decret 105/2022, de 5 d’agost, del Consell, d’organització i funcionament dels centres d’Educació Especial, assumeixen una doble funció: com a centres educatius, que escolaritzen de forma excepcional l’alumnat amb necessitats de suport intensiu, generalitzat i molt especialitzat, i com a centres de recursos de referència i assessorament als centres ordinaris en la resposta educativa a l’alumnat amb necessitats educatives especials i en el procés de transformació com a centres inclusius. El títol III de l’esmentat decret estableix l’organització i el tipus d’assessorament que, com a centres de recursos, poden facilitar als centres educatius ordinaris sostinguts amb fons públics.

III

L’article 17 del Decret 72/2021, de 21 de maig, preveu que la conselleria competent en matèria d’educació establisca el pla general d’orientació educativa i professional i d’acció tutorial, que inclourà els continguts, les actuacions i les estratègies de coordinació que, en l’àmbit de l’orientació educativa i professional i la tutoria, han de desenvolupar els centres docents, els equips educatius, els equips d’orientació educativa, els departaments d’orientació educativa i professional, les agrupacions d’orientació de zona i les unitats especialitzades d’orientació.

Cada línia estratègica es concreta en un conjunt d’actuacions que, alhora, contribueixen a desenvolupar els objectius de desenvolupament sostenible de l’Agenda 2030 i les seues metes, els quals intenten donar resposta als desafiaments globals a què ens enfrontem com a societat, com són la desigualtat, la inclusió, la salut, el desenvolupament econòmic, la degradació ambiental, la pau i la justícia social, amb la finalitat última d’aconseguir un futur sostenible per a totes les persones i que ningú es quede enrere.
Tot i que l’orientació i la tutoria formen part de la funció docent, els equips d’orientació educativa i els departaments d’orientació educativa i professional són rellevants en la coordinació i dinamització d’aquestes actuacions, conjuntament amb els òrgans de govern i els altres òrgans de coordinació dels centres, perquè s’integren en la resta d’actuacions del centre educatiu. D’aquesta manera, l’orientació educativa esdevé un element transversal que dona suport als processos de desenvolupament integral de l’alumnat, facilita la transició entre etapes educatives i al món laboral i impulsa la transformació i millora dels centres educatius.

Des de la conselleria competent en matèria d’educació es planifiquen i coordinen les actuacions generals que possibiliten la implementació del model d’orientació educativa i professional, cosa que inclou, entre altres, la detecció de necessitats, l’establiment de criteris, el disseny de plans, programes i procediments d’intervenció, la coordinació de les unitats especialitzades d’orientació, la planificació de la formació, l’elaboració i la difusió de recursos i la col·laboració amb altres conselleries i amb diferents entitats.

IV

L’Ordre 20/2019, de 30 d’abril, de la Conselleria d’Educació, Investigació, Cultura i Esport, per la qual es regula l’organització de la resposta educativa per a la inclusió de l’alumnat en els centres docents sostinguts amb fons públics del sistema educatiu valencià, té per objecte regular l’organització de la resposta educativa en els centres docents, en el marc de l’educació inclusiva, a fi de garantir l’accés, la participació, la permanència i el progrés de tot l’alumnat, com a nucli del dret fonamental a l’educació i des dels principis de qualitat, igualtat d’oportunitats, equitat i accessibilitat universal. A més a més, regula el procés de detecció de les barreres a la inclusió, la identificació de les necessitats específiques de suport educatiu i les necessitats de compensació de desigualtats, en l’àmbit educatiu i administratiu.

La publicació d’aquesta ordre, com a part del desplegament normatiu del Decret 104/2018, de 27 de juliol, suposà un canvi significatiu en la forma d’entendre i organitzar la resposta educativa en els centres educatius, des d’un enfocament inclusiu i de drets. Tot i això, davant dels avanços en el reconeixement del dret de l’alumnat a rebre una educació inclusiva i el desplegament normatiu posterior, es fa necessària la revisió de determinats aspectes de la norma, amb la finalitat d’adequar-la als nous marcs conceptuals i legislatius. Aquestes modificacions s’inclouen en la disposició final primera d’aquesta ordre.

V

En la tramitació d’aquesta ordre s’han seguit els principis de bona regulació, recollits en l’article 129 de la Llei 39/2015, d’1 d’octubre, del procediment administratiu comú de les administracions públiques: necessitat, eficàcia, proporcionalitat, seguretat jurídica, transparència i eficiència.
Pel que fa al principi de necessitat i eficàcia, la norma respon a la necessitat de desplegar el marc normatiu que desenvolupe part de l’organització i el funcionament de l’orientació educativa regulada en el Decret 72/2021, de 21 de maig, el qual es va iniciar amb la publicació de l’Ordre 23/2021, de 6 de juliol, de la Conselleria d’Educació, Cultura i Esport, per la qual es determinen els criteris de creació de llocs de professorat de l’especialitat d’orientació educativa en els equips d’orientació educativa, i per la qual s’ordena la creació de les unitats especialitzades d’orientació.
Quant al principi de proporcionalitat, la norma conté la regulació adequada i imprescindible i estableix les obligacions necessàries a fi d’atendre l’objectiu que es persegueix.
La disposició compleix també el principi de seguretat jurídica, s’emmarca en la resta de l’ordenament jurídic i respon al repartiment competencial establit en la Constitució Espanyola i en l’Estatut d’Autonomia de la Comunitat Valenciana.
El principi de transparència s’ha garantit mitjançant els processos de consulta, audiència i informació públiques a la ciutadania, que s’han desenvolupat a través de la publicació dels corresponents anuncis en el Diari Oficial de la Generalitat Valenciana i de la negociació de la norma amb les organitzacions o associacions reconegudes per llei que agrupen o representen les persones els drets i interessos legítims de les quals es veuen afectats per la norma: Mesa Sectorial d’Educació, Comissió de Seguiment de la Reforma Educativa en Centres Concertats i Mesa de Mares i Pares. Així mateix, s’ha recollit l’opinió de les conselleries en l’àmbit de les quals pot incidir el projecte normatiu i l’informe de la Comissió Delegada del Consell d’Inclusió i Drets Socials.

Respecte al principi d’eficiència, la norma no introdueix càrregues administratives innecessàries i racionalitza la gestió dels recursos públics.
Per tot això, a proposta de la directora general d’Inclusió Educativa, en virtut dels articles 49 i 53 de l’Estatut d’Autonomia de la Comunitat Valenciana, que estableixen les competències de la Generalitat en les normes processals i de procediment administratiu derivades de les particularitats del dret substantiu valencià o de les especialitats de l’organització de la Generalitat i les competències en l’ensenyament, i les competències que m’atribueix l’article 28.e de la Llei 5/1983, de 30 de desembre, del Consell, sobre la potestat reglamentària en forma d’ordres en les matèries pròpies de la conselleria, i el Decret 105/2019, de 5 de juliol, del Consell, pel qual s’estableix l’estructura orgànica bàsica de la Presidència i de les conselleries de la Generalitat, amb els tràmits previs preceptius, oït el Consell Escolar de la Comunitat Valenciana, amb l’informe de la conselleria competent en matèria de funció pública, l’informe de l’Advocacia General de la Generalitat, conforme amb el Consell Jurídic Consultiu,

ORDENE

TÍTOL I
Disposicions generals

Article 1. Objecte
Aquesta ordre té per objecte:
1. Establir les línies estratègiques de l’orientació educativa i professional, que els centres educatius han de desenvolupar, des d’un enfocament integrat i transversal, a través dels elements que conformen els seus projectes educatius i les programacions generals anuals o els projectes funcionals i plans d’actuació dels centres integrats públics de Formació Professional.
2. Desenvolupar i concretar determinats aspectes de l’organització i el funcionament de l’orientació educativa i professional, regulats en el Decret 72/2021, de 21 de maig, d’organització de l’orientació educativa i professional en el sistema educatiu valencià, i en el Decret 193/2021, de 3 de desembre, del Consell, d’organització i funcionament dels centres integrats públics de Formació Professional de la Comunitat Valenciana.

Article 2. Àmbit d’aplicació
L’àmbit d’aplicació d’aquesta ordre són els centres educatius sostinguts amb fons públics del sistema educatiu valencià que imparteixen ensenyaments no universitaris.

TÍTOL II
Línies estratègiques de l’orientació educativa i professional

Article 3. Línies estratègiques de l’orientació educativa i professional

1. La planificació de l’orientació educativa i professional, prevista en l’article 17 del Decret 72/2021, s’organitzarà al voltant de les línies estratègiques següents:
a) Suport al procés d’ensenyament-aprenentatge
b) Igualtat, convivència i benestar emocional
c) Transició i acollida
d) Orientació acadèmica i professional
2. Aquestes línies estratègiques estan vinculades als diferents elements que componen els projectes educatius o els projectes funcionals dels centres integrats i la resta dels plans, programes i activitats del centre, i s’han de desenvolupar a través d’aquests. Al seu torn, cada línia estratègica comporta un conjunt d’actuacions que els centres han de seleccionar i prioritzar d’acord amb les seues característiques i necessitats.
3. La conselleria competent en matèria d’educació podrà determinar, dins de cada línia estratègica, actuacions prioritàries que els centres educatius han de desenvolupar per a donar resposta a necessitats generalitzades en el sistema educatiu.

Article 4. Línia estratègica: suport al procés d’ensenyament-aprenentatge
1. La línia estratègica de suport al procés d’ensenyament-aprenentatge té com a objectius principals la contribució a l’èxit escolar de tot l’alumnat, la personalització de l’aprenentatge i la detecció primerenca de les necessitats específiques de suport educatiu, des dels principis de qualitat, igualtat d’oportunitats, equitat i accessibilitat universal.
2. Les actuacions que s’inclouen en aquesta línia estratègica, a més de les que puguen introduir els centres en el marc de la seua autonomia pedagògica, organitzativa i de gestió, són les següents:
a) Identificació de les barreres del centre i de l’aula que limiten l’accés, la participació i l’aprenentatge de l’alumnat.
b) Prevenció i detecció primerenca de les dificultats de l’aprenentatge i altres necessitats específiques de suport educatiu, i adopció de les mesures oportunes tan prompte com aquestes es detecten.
c) Organització del procés d’ensenyament-aprenentatge considerant els diferents nivells de resposta educativa per a la inclusió recollits en l’article 14 del Decret 104/2018, de 27 de juliol.
d) Desenvolupament curricular perquè done resposta a la diversitat de tot l’alumnat del grup: disseny universal d’aprenentatge (DUA), programació multinivell, seqüències didàctiques per a l’aprenentatge competencial i inclusiu (ABP, APS, tasques, etc.), estratègies que promoguen l’autonomia i l’autoregulació de l’aprenentatge, metodologies d’aprenentatge personalitzat (aprenentatge cooperatiu, ensenyament invertit, indagació, aprenentatge experiencial, planificació centrada en la persona, etc.), organització curricular per àmbits, tallers (competència comunicativa, reforç, aprofundiment, etc.), projectes interdisciplinaris, entre altres.
e) Actuacions específiques per al desenvolupament de la competència d’aprendre a aprendre, que contribuïsquen a la gestió de l’aprenentatge de manera autònoma i al llarg de la vida.
f) Actuacions per a la identificació i el desenvolupament dels talents, les fortaleses i les habilitats de tot l’alumnat, tenint en compte la perspectiva de gènere.
g) Processos i instruments d’avaluació inclusiva i participativa de l’aprenentatge.
h) Organització dels suports del centre, generals i especialitzats, i decisions sobre la participació d’agents externs de suport.
i) Avaluació sociopsicopedagògica i emissió de l’informe sociopsicopedagògic per a identificar les necessitats específiques de suport educatiu i orientar la resposta educativa, centrant-se en les barreres, les fortaleses i el perfil de suports.
j) Mesures personalitzades i organització dels suports per a l’alumnat que presenta necessitats específiques de suport educatiu.
k) Mesures personalitzades i organització dels suports per a l’alumnat que, transitòriament, no pot assistir al centre educatiu amb regularitat, per convalescència domiciliària o hospitalària de llarga durada, escolarització en unitats educatives terapèutiques / hospitals de dia infantil i adolescent (UET/HDIA) o internament en residències socioeducatives, entre altres.
l) Pla d’actuació personalitzat (PAP).
m) Organització i col·laboració amb el professorat tutor en la planificació, implementació i avaluació de les activitats d’acció tutorial de suport al procés d’ensenyament-aprenentatge per al grup classe.
n) Actuacions del protocol de coordinació de professionals per al desenvolupament de l’atenció primerenca.
o) Organització, col·laboració i coordinació amb institucions, entitats i agents externs que poden contribuir a desenvolupar les actuacions de suport al procés d’ensenyament-aprenentatge.
p) Altres actuacions que, dins d’aquesta línia estratègica, puga proposar la conselleria competent en matèria d’educació.

Article 5. Línia estratègica: igualtat, convivència i benestar emocional
1. La línia estratègica d’igualtat, convivència i benestar emocional té com a objectiu principal contribuir al desenvolupament d’actituds i competències que promoguen la igualtat, la coeducació, la tolerància, la convivència democràtica i el respecte a les diferències individuals, la prevenció, la gestió i la resolució pacífica de conflictes, el benestar emocional, la cohesió social i el sentit de pertinença al grup. Alhora, contribueix al fet que els centres educatius siguen entorns segurs, saludables, sostenibles, democràtics i on totes les persones se senten acollides i valorades d’igual manera.
2. Les actuacions que s’inclouen en aquesta línia estratègica, a més de les que puguen introduir els centres en el marc la seua autonomia pedagògica, organitzativa i de gestió, són les següents:
a) Identificació de les barreres del centre i dels grups classe que limiten l’accés, la participació i el benestar emocional de l’alumnat i de la comunitat educativa.
b) Detecció primerenca de situacions de vulnerabilitat socioeducativa i cultural, desigualtat, discriminació, masclisme, alteracions de la convivència, assetjament, ciberassetjament, violència i problemes de salut mental.
c) Prevenció i detecció primerenca de conductes addictives relacionades, entre altres, amb el consum de substàncies, l’ús abusiu del mòbil i de les xarxes socials, els videojocs i el joc patològic.
d) Promoció de la convivència positiva, que implica, entre altres, el foment de les habilitats enfront de la violència, la sensibilització i formació de la comunitat educativa, la valoració i el respecte a tota classe de diversitat, el coneixement i la difusió dels drets i deures, el respecte als drets humans i als valors democràtics, així com la promoció del bon tracte i la resolució pacífica de conflictes basada en el diàleg igualitari, la conciliació i la restauració.
e) Accions transversals que fomenten la igualtat entre dones i homes i que contribuïsquen a construir rols i relacions de gènere igualitaris i a erradicar els estereotips de gènere, així com la violència contra les dones i qualsevol classe de violències masclistes.
f) Propostes curriculars i d’acció tutorial relacionades amb la igualtat: coeducació, educació afectivosexual integral, diversitat sexual, de gènere i familiar, entre altres.
g) Accions i recursos orientats al reconeixement i la visibilització de les dones, del seu protagonisme al llarg de la història i de la seua producció en diferents àmbits, especialment el social, cultural i científic, així com el seu llegat en els continguts educatius.
h) Accions i recursos orientats al reconeixement de la rellevància que han tingut en diferents àmbits, especialment el social, cultural i científic, persones de col·lectius minoritzats.
i) Accions d’educació intercultural, adreçades al reconeixement i respecte de la diversitat cultural i lingüística.
j) Actuacions de promoció de la salut, la sostenibilitat, el consum responsable, l’ús segur i responsable de les TIC i les xarxes socials, i els comportaments viaris cívics i segurs, entre altres.
k) Actuacions i activitats adreçades a la promoció de la salut mental i al desenvolupament de la competència socioemocional, que inclou, entre altres, el sentit de pertinença al grup i a la comunitat, la capacitat per a gestionar les emocions pròpies i dels altres, l’autoconeixement, l’acceptació personal, l’autoestima positiva, la confiança en si mateix, la resolució de problemes personals i interpersonals, l’assertivitat, la consciència social, l’empatia i la resiliència.
l) Actuacions i procediments d’intervenció davant de situacions que alteren la convivència.
m) Actuacions dels protocols davant de situacions de violència i maltractament, de protecció de la infància i l’adolescència, així com altres protocols que puga desenvolupar la conselleria competent en matèria d’educació adreçats a la protecció de les persones menors en l’àmbit educatiu.
n) Actuacions del protocol d’acompanyament per a garantir el dret a la identitat de gènere, l’expressió de gènere i la intersexualitat.

o) Actuacions del protocol d’absentisme escolar per a previndre l’abandonament prematur del sistema educatiu.
p) Actuacions del protocol de detecció precoç, actuació i coordinació davant de problemàtiques relacionades amb la salut mental.
q) Avaluació sociopsicopedagògica i emissió de l’informe sociopsicopedagògic de l’alumnat que presenta problemes greus de conducta i de salut mental.
r) Mesures personalitzades i organització de suports per a l’alumnat que presenta problemes greus de conducta i de salut mental: programes de conducta, plans terapèutics, plans d’actuació personalitzats.

s) Mesures personalitzades i organització de suports per a la compensació de les desigualtats.
t) Accions d’acompanyament i tutorització amb l’alumnat que es troba en situació de vulnerabilitat socioeducativa i amb les seues famílies, incloent-hi la informació i el suport en la sol·licitud de beques i ajudes a l’estudi.
u) Organització i col·laboració amb el professorat tutor en la planificació, implementació i avaluació de les activitats d’acció tutorial relacionades amb la igualtat, la convivència i el benestar emocional per al grup classe.
v) Creació d’estructures, formals i informals, que promoguen el desenvolupament d’una cultura participativa, inclusiva i oberta a la diversitat: comissió d’igualtat i convivència, estructures de participació de l’alumnat i ajuda entre iguals, comissions mixtes, estructures de participació de famílies i voluntariat, entre altres.
w) Actuacions comunitàries adreçades a l’obertura del centre a l’entorn i a la creació de xarxes de cooperació i solidaritat que contribuïsquen al desenvolupament sociocomunitari.
x) Organització, col·laboració i coordinació amb institucions, entitats i agents externs que poden contribuir a desenvolupar les actuacions d’igualtat, convivència i benestar emocional.
y) Altres actuacions que, dins d’aquesta línia estratègica, puga proposar la conselleria competent en matèria d’educació.
Article 6. Línia estratègica: transició i acollida
1. La línia estratègica de transició i acollida té com a objectius principals garantir, en els processos de transició entre nivells, cicles, etapes i modalitats d’escolarització, l’acompanyament a l’alumnat i a les famílies, el transvasament d’informació, la continuïtat de les actuacions educatives i la detecció de les necessitats de suport que poden produir-se en aquests moments en què les barreres i les desigualtats es manifesten amb més freqüència i intensitat.
2. Les actuacions que s’inclouen en aquesta línia estratègica, a més de les que puguen introduir els centres en el marc de la seua autonomia pedagògica, organitzativa i de gestió, són les següents:
a) Identificació de barreres en l’inici de l’escolarització i en els moments de transició durant l’escolarització que limiten l’accés, la participació i l’aprenentatge de l’alumnat.
b) Detecció de necessitats específiques de suport educatiu i necessitats de compensació de les desigualtats amb anterioritat a l’inici de l’escolaritat, en el moment d’incorporació al centre i en els processos de transició.
c) Actuacions d’acollida a l’alumnat i a les famílies a l’inici de l’escolarització i en els moments de transició.
d) Actuacions del protocol d’acollida de l’alumnat nouvingut o desplaçat.
e) Transvasament de la informació sobre tot l’alumnat i, particularment, d’aquell que té necessitats específiques de suport educatiu, necessitats de compensació de desigualtats i qualsevol altra circumstància de vulnerabilitat.
f) Continuïtat de les actuacions educatives i planificació de la resposta educativa en els moments de transició entre cicles, etapes, centres i modalitats d’escolarització.
g) Actuacions personalitzades de transició i acollida per a l’alumnat que, transitòriament, no pot assistir al centre educatiu, per convalescència domiciliària o hospitalització de llarga durada, per escolarització en unitats educatives terapèutiques / hospitals de dia infantil i adolescent (UET/HDIA) o per internament en residències socioeducatives, entre altres.
h) Avaluació sociopsicopedagògica i emissió de l’informe sociopsicopedagògic a l’inici de l’escolaritat i en els moments de transició de l’alumnat que presenta necessitats específiques de suport educatiu.

i) Organització i col·laboració amb el professorat tutor en la planificació, implementació i avaluació de les activitats d’acció tutorial relacionades amb la transició i acollida per al grup classe.
j) Organització, col·laboració i coordinació amb institucions, entitats i agents externs que poden contribuir a desenvolupar les actuacions de transició i acollida.
k) Altres actuacions que, dins d’aquesta línia estratègica, puga proposar la conselleria competent en matèria d’educació.

Article 7. Línia estratègica: orientació acadèmica i professional
1. La línia estratègica d’orientació acadèmica i professional té com a objectiu principal potenciar la maduresa vocacional i l’autoorientació de l’alumnat al llarg de la vida, perquè, a partir de l’autoconeixement i de la informació disponible sobre les diferents opcions acadèmiques, formatives i professionals, siga competent per a prendre decisions responsables, ajustades i lliures de biaixos de gènere o de qualsevol altre tipus.
2. Les actuacions que s’inclouen en aquesta línia estratègica, a més de les que puguen introduir els centres en el marc de la seua autonomia pedagògica, organitzativa i de gestió, són les següents:
a) Identificació de barreres que limiten els processos de presa de decisions i l’accés a les diferents opcions acadèmiques, formatives i professionals.
b) Detecció de necessitats d’orientació acadèmica i professional en els diferents ensenyaments i grups d’alumnat.
c) Organització de l’orientació acadèmica i professional, amb perspectiva de gènere, en tots els ensenyaments, etapes i nivells, incloent-hi l’Educació Infantil i Primària i els centres d’Educació Especial.
d) Accions orientades a la sensibilització contra la discriminació i els estereotips en la generació d’interessos vocacionals i en l’elecció d’estudis i professions per raons de gènere, culturals o discapacitat, entre altres.
e) Disseny i organització d’activitats d’informació i orientació acadèmica i professional adreçades a tot l’alumnat, que promoguen la presa de decisions en l’elecció d’itineraris acadèmics, formatius i professionals, la construcció progressiva d’una identitat professional, la competència per a l’autoorientació al llarg de la vida i la posterior gestió de la carrera professional. S’inclouran, entre altres aspectes, l’aproximació als diferents estudis i professions i el coneixement d’un mateix, de l’oferta formativa, del context socioeconòmic, de les oportunitats d’ocupació existents i emergents, dels perfils professionals i dels models productius.
f) Orientació i acompanyament personalitzat a l’alumnat en la planificació dels itineraris acadèmics, formatius i professionals més adequats a les seues capacitats i interessos vocacionals, tenint en compte també altres elements personals i contextuals que intervenen en la presa de decisions. Es prestarà especial atenció a l’alumnat amb necessitats específiques de suport educatiu, amb situació de desavantatge social, cultural i econòmic i amb major risc d’abandonament i d’exclusió social.

g) Itineraris formatius personalitzats que contribuïsquen a la prevenció de l’abandó prematur dels estudis.
h) Suport, informació i cooperació amb les famílies en els processos d’orientació acadèmica i professional.
i) Mesures personalitzades i ajustaments en les proves d’accés als ensenyaments postobligatoris per a l’alumnat amb necessitats específiques de suport educatiu que ho requerisca.
j) Elaboració i comunicació del consell orientador individualitzat sobre l’opció o opcions acadèmiques, formatives o professionals que es consideren més convenients per al futur formatiu i professional.

k) Organització i col·laboració amb el professorat tutor en la planificació, implementació i avaluació de les activitats d’acció tutorial relacionades amb l’orientació acadèmica i professional per al grup classe.

l) Organització d’activitats d’orientació acadèmica i professional amb els centres educatius de la zona, amb els referents de les famílies professionals de Formació Professional i ensenyaments professionals i amb institucions de l’entorn, amb l’objectiu de conéixer la realitat d’aquests ensenyaments i contribuir a desenvolupar interessos vocacionals.
m) Coordinació i col·laboració amb institucions, entitats, agents i empreses per a afavorir la presa de contacte amb el món laboral i productiu, el coneixement de l’entorn socioeconòmic, les ofertes laborals i els perfils de l’oferta d’ocupació, entre altres.
n) Coordinació i col·laboració amb altres centres educatius i amb institucions que disposen d’ofertes formatives formals i no formals per a l’alumnat amb necessitats educatives especials, en situació de desavantatge o en risc d’abandonament, i amb centres que ofereixen formació complementària a la realitzada en el centre.
o) Altres actuacions que, dins d’aquesta línia estratègica, puga definir la conselleria competent en matèria d’educació.

TÍTOL III
Organització de l’orientació en els centres educatius

CAPÍTOL I
Planificació

Article 8. Projecte educatiu i programació general anual
1. Conforme a l’article 129 de la Llei orgànica 2/2006, de 3 de maig, d’educació, correspon al claustre de professorat fixar els criteris referents a l’orientació i la tutoria de l’alumnat.
2. La comissió de coordinació pedagògica o l’òrgan del centre que tinga atribuïdes aquestes funcions elaborarà la proposta d’organització de l’orientació educativa i de l’acció tutorial, tot assegurant la seua coherència amb el projecte educatiu, les normes d’organització i funcionament i els diferents projectes, plans, programes i actuacions desenvolupats pel centre.
3. Perquè l’orientació educativa i professional impregne la cultura del centre i contribuïsca al desenvolupament dels objectius de millora, l’equip directiu fomentarà la participació i la implicació del claustre de professorat, l’alumnat i les famílies en l’anàlisi de necessitats, l’establiment de prioritats i la planificació, desenvolupament i avaluació de les actuacions.
4. En la selecció i priorització d’actuacions es tindran en compte les necessitats detectades i les característiques de l’alumnat, de les famílies, del centre i de l’entorn social, cultural i econòmic. Es donarà una especial importància a les actuacions preventives i al desenvolupament competencial.
5. Els projectes educatius i els projectes funcionals dels centres integrats han de recollir els criteris generals per a l’organització de l’orientació educativa i professional i incloure les actuacions de les línies estratègiques establides en el títol II d’aquesta ordre en les línies i elements que els conformen amb els quals tiguen una major vinculació.

6. Les programacions generals anuals i els plans d’actuació dels centres integrats concretaran l’organització de l’orientació educativa i professional i les actuacions prioritàries per a cada curs escolar, les quals es desenvoluparan, principalment, a través de la docència, la tutoria, l’orientació educativa especialitzada i la coordinació pedagògica. En finalitzar el curs escolar, s’avaluaran dins dels elements, plans, programes i activitats a través dels quals s’hagen desenvolupat i en el marc de l’elaboració de la memòria final del centre.

7. Els equips i departaments d’orientació educativa i el personal que presta aquest servei en els centres privats concertats assessoraran i col·laboraran amb els òrgans de govern i de coordinació, amb els equips educatius i, especialment, amb el professorat tutor, en la planificació, el desenvolupament i l’avaluació de les actuacions d’orientació educativa i professional.
8. En la planificació de l’orientació educativa i professional s’ha de contemplar també la participació dels agents externs que, des dels diferents àmbits, poden contribuir al desenvolupament i la consecució de les actuacions prioritzades.

Article 9. Concreció curricular, proposta pedagògica i programació d’aula
1. En la concreció curricular, la qual forma part del projecte educatiu i està elaborada per la comissió de coordinació pedagògica amb els criteris del claustre, s’inclouran els elements transversals que donen suport a l’orientació educativa i professional, considerant les actuacions prioritzades en el centre per a cadascuna de les línies estratègiques.
2. En les propostes pedagògiques, el professorat ha de fer una reflexió conjunta i acordar les actuacions i els materials que contribuïsquen a l’orientació educativa i professional de tot l’alumnat, tenint en compte el que disposa aquesta ordre i la normativa que regula l’ordenació i el currículum en les diferents etapes i ensenyaments.
3. Les programacions d’aula incorporaran i desenvoluparan les actuacions acordades en la proposta pedagògica per al grup classe, d’acord amb les característiques, els interessos i les necessitats col·lectives i individuals de l’alumnat.

Article 10. Acció tutorial
1. La planificació d’acció tutorial recollirà les activitats i els criteris generals que han de dirigir l’actuació del professorat tutor i dels equips docents durant un curs escolar i que permeten el desenvolupament de l’orientació educativa i professional per al conjunt de l’alumnat d’un grup classe o de forma personalitzada per a l’alumnat que ho requerisca.

2. Els equips i departaments d’orientació educativa o el personal que presta aquest servei en els centres privats concertats, en col·laboració amb el professorat tutor, realitzaran la planificació de l’acció tutorial, la qual formarà part de la programació general anual o del pla d’actuació del centre integrat. Per a això, tindran en compte els criteris i la proposta d’organització de l’orientació educativa i professional, les actuacions que s’hagen prioritzat per al curs escolar i les característiques, interessos i necessitats dels grups classe.
3. La planificació de l’acció tutorial contemplarà, almenys, els elements següents:
a) Activitats amb l’alumnat, incloent-hi activitats adreçades a tot el grup-classe i tutories personalitzades.
b) Criteris generals que han d’orientar la tasca del professorat tutor i dels equips docents per al desenvolupament de l’acció tutorial en les seues assignatures.
c) Coordinació amb la direcció d’estudis, els equips de professorat tutor, els equips educatius i altres òrgans o figures de coordinació per al desenvolupament i seguiment de les actuacions d’acció tutorial.

d) Coordinació amb l’equip o departament d’orientació educativa o amb el personal que presta aquest servei en els centres privats concertats.
e) Procediments i estratègies per a la participació, la comunicació i la coordinació amb les famílies.

Article 11. Activitats dels equips i departaments d’orientació

1. La planificació dels equips i departaments d’orientació recollirà les activitats i els criteris generals que han de dirigir la seua actuació durant un curs escolar per a donar suport al centre en el desenvolupament de l’orientació educativa i professional.
2. Aquesta planificació formarà part de la programació general anual del centre o del pla d’actuació del centre integrat i s’ha de realitzar tenint en compte els criteris i la proposta d’organització de l’orientació educativa i professional, les actuacions que s’hagen prioritzat per al curs escolar, les característiques, interessos i necessitats de la comunitat educativa, els acords de l’agrupació d’orientació de zona o singular i la memòria final del curs anterior.
3. La planificació dels equips i departaments d’orientació contemplarà, almenys, els elements següents:
a) Activitats de suport a les línies estratègiques de l’orientació educativa i professional, tenint en compte les actuacions prioritzades en el centre i les tasques diferenciades de les persones membres.
b) Programes i actuacions que es desenvoluparan de forma conjunta o en coordinació amb l’agrupació d’orientació de zona o amb l’agrupació d’orientació singular.
c) Organització de la coordinació interna i externa.
4. En finalitzar el curs escolar, en el marc de l’elaboració de la memòria final del centre, els equips i departaments d’orientació educativa han de realitzar una valoració de la seua actuació, la qual comportarà un procés de reflexió conjunta sobre les activitats realitzades, l’organització i el funcionament de l’equip o departament, els criteris i procediments d’intervenció, els resultats obtinguts i les propostes de millora per al curs següent.
5. La planificació de les activitats i la memòria final dels gabinets psicopedagògics municipals en els centres educatius i del professorat que presta el servei d’orientació educativa en els centres privats concertats també s’ajustarà als criteris establits en aquest article.

CAPÍTOL II
Coordinació

Article 12. Coordinació interna
1. La coordinació en els centres educatius per al desenvolupament de l’orientació educativa i professional es realitzarà considerant les estructures, funcions i criteris establits en la legislació que regula l’organització i el funcionament dels centres sostinguts amb fons públics en les diferents etapes i ensenyaments.
2. La direcció d’estudis coordinarà l’acció tutorial i les activitats d’orientació educativa i professional, i, amb aquest objectiu, convocarà les reunions periòdiques que siguen necessàries durant el curs amb els equips de professorat tutor i el professorat d’orientació educativa.

3. El professorat tutor coordinarà la intervenció educativa del conjunt del professorat amb el grup d’alumnat al qual tutoritza, en els aspectes recollits en la normativa vigent.
4. Els equips i departaments d’orientació educativa i el personal que presta aquest servei en els centres privats concertats col·laboraran amb la direcció d’estudis en la coordinació de l’orientació educativa i professional. Així mateix, assessoraran i col·laboraran amb el professorat tutor, els equips educatius, els òrgans i les figures de coordinació en el desplegament de les actuacions planificades.
5. En els centres educatius que impartisquen Formació Professional, per al desenvolupament de la línia estratègica d’orientació acadèmica i professional, ha d’haver-hi una coordinació estreta entre el departament d’orientació educativa i professional o el departament d’informació i orientació educativa i professional i, entre altres, els departaments de formació i orientació laboral i de les famílies professionals. El departament de formació i orientació laboral, donada la seua característica transversal en els cicles formatius de totes les famílies professionals, assegurarà la coordinació en temes inherents a la cerca d’ocupació, l’autoocupació i la inserció laboral.

Article 13. Comissió col·legiada d’orientació professional
1. Els instituts d’Educació Secundària que impartisquen ensenyaments de Formació Professional autoritzats i els centres integrats públics de Formació Professional configuraran una comissió col·legiada d’orientació professional.
2. En els instituts públics d’Educació Secundària, la comissió estarà composta per una persona del departament d’orientació educativa i professional de l’especialitat d’orientació educativa que atenga aquests ensenyaments, la qual assumirà preferentment la coordinació, i per una persona representant de cada departament de família professional de les famílies existents en el centre, sense perjudici que els centres puguen incorporar-hi altres professionals, dins de la seua autonomia pedagògica, organitzativa i de gestió.
3. En els centres integrats públics de Formació Professional, la comissió estarà composta per una persona representant del departament d’informació i orientació educativa i professional, preferiblement de l’especialitat d’orientació educativa, la qual assumirà preferentment la coordinació, i per una persona representant de cada departament de família professional de les famílies existents en el centre, sense perjudici que els centres puguen incorporar-hi altres professionals, dins de la seua autonomia pedagògica, organitzativa i de gestió.
4. Els centres privats concertats que impartisquen ensenyaments de Formació Professional també podran conformar aquesta comissió col·legiada, en el marc de la seua normativa específica de regulació.
5. La composició de la comissió haurà de tindre una presència equilibrada de dones i homes, llevat que, per raons fundades i objectives, degudament motivades, no fora possible, conforme a la Llei 9/2003, de la Generalitat, de 2 d’abril, per a la igualtat entre dones i homes, i la Llei orgànica 3/2007, de 22 de maig, per a la igualtat efectiva de dones i homes.
6. La concreció de l’organització i les tasques d’aquesta comissió es desenvoluparan mitjançant una resolució de la secretaria autonòmica competent en matèria de Formació Professional.

Article 14. Coordinació i participació de l’alumnat
1. En tots els procediments i les decisions que afecten l’alumnat es garantirà el seu dret a ser escoltat, oït i informat, de conformitat amb l’article 9 de la Llei orgànica 1/1996, de 15 de gener, de protecció jurídica del menor, de modificació parcial del Codi Civil i de la Llei d’enjudiciament civil, i l’article 17 de la Llei 26/2018, de 21 de desembre, de la Generalitat, de drets i garanties de la infància i l’adolescència.

2. Tots els processos d’informació i orientació a l’alumnat es realitzaran i documentaran en format universalment accessible, de manera que es garantisca la comprensió i comunicació en igualtat de condicions i sense cap discriminació per raó de discapacitat o diversitat funcional.

Article 15. Coordinació i participació de les mares, els pares o representants legals
1. Els centres educatius establiran els mecanismes necessaris per a garantir la informació, l’assessorament i la participació de les mares, els pares o representants legals en els processos i les actuacions d’orientació educativa i professional que es duguen a terme amb les seues filles o els seus fills menors d’edat o amb aquelles o aquells als qui representen legalment.
2. El professorat tutor mantindrà una relació fluida amb les mares, els pares o representants legals, potenciant la seua participació i implicació en els processos d’ensenyament i aprenentatge, en l’orientació educativa i professional i en la presa de decisions sobre el procés educatiu. Amb aquesta finalitat, convocarà reunions periòdiques amb el conjunt de mares, pares o representants legals de l’alumnat del grup, així com les reunions individuals que siguen necessàries per a tractar assumptes que afecten una alumna o un alumne en concret.
3. La comissió de coordinació pedagògica o l’òrgan del centre que tinga atribuïdes aquestes funcions establirà els continguts generals que el professorat tutor ha de tractar en les reunions amb les mares, els pares o representants legals.
4. Tots els processos d’informació i orientació a les mares, els pares o representants legals es realitzaran i documentaran en format universalment accessible, de manera que es garantisca la comprensió i comunicació en igualtat de condicions i sense cap discriminació per raó de discapacitat o diversitat funcional.

Article 16. Coordinació sociocomunitària
1. Per a contribuir al desenvolupament de l’orientació educativa i professional i a la transformació social i comunitària, els centres educatius, especialment a través dels equips directius i dels equips i departaments d’orientació, han de crear sinergies i treballar conjuntament amb institucions, serveis i agents educatius, sanitaris, socials, d’infància i adolescència, culturals i laborals i amb els sectors productius del seu entorn.
2. Es consideraran objectius importants de la coordinació sociocomunitària, entre altres, el foment del sentit i la consciència de comunitat, la dinamització de les relacions amb les administracions locals, les institucions i els sectors claus de l’entorn, la creació de xarxes de suport comunitari, la col·laboració en l’anàlisi de necessitats de la comunitat i el treball cooperatiu per al disseny, implementació i avaluació de plans, projectes i programes d’acció i desenvolupament comunitari i per a la inclusió social i laboral de l’alumnat.

TÍTOL IV
Orientació especialitzada en els centres educatius

CAPÍTOL I
Centres d’Educació Infantil i Primària i centres 
d’Educació Especial de titularitat de la Generalitat

Article 17. Equips d’orientació educativa
1. La composició i els aspectes generals de l’organització dels equips d’orientació educativa, en els centres educatius que imparteixen ensenyaments d’Educació Infantil i Primària i en els centres d’Educació Especial de titularitat de la Generalitat, estan regulats en l’article 5 del Decret 72/2021, de 21 de maig.
2. Les persones membres de l’equip d’orientació educativa treballaran de manera coordinada per al desenvolupament de les funcions que aquest òrgan té atribuïdes en l’article 6 del Decret 72/2021, de 21 de maig, sense perjudici de les tasques diferenciades que corresponguen a cada especialitat.
3. En tant que l’equip d’orientació educativa constitueix un òrgan de coordinació en si mateix i amb l’objectiu de garantir una atenció adequada a la resta d’òrgans de coordinació del centre i la coordinació interna del mateix equip, el personal que el conforma no formarà part de cap cicle.
4. L’equip d’orientació educativa i professional disposarà d’una persona coordinadora, en les condicions que s’estableixen en l’article 20 d’aquesta ordre.
5. Les persones membres de l’equip d’orientació educativa disposaran de temps en l’horari setmanal per a la coordinació amb l’equip, la qual cosa no podrà interferir en el temps d’atenció a l’alumnat. L’assistència a aquestes reunions serà obligatòria.

Article 18. Tasques del professorat d’orientació educativa en els equips d’orientació educativa
Per a contribuir al desenvolupament de les funcions que l’equip d’orientació educativa té atribuïdes en l’article 6 del Decret 72/2021, de 21 de maig, i de les línies estratègiques de l’orientació educativa i professional, el professorat d’orientació educativa realitzarà les tasques següents:
1. Assessorar i col·laborar amb els òrgans de govern i de coordinació en el procés d’anàlisi i identificació de les barreres a la inclusió i en la planificació, el seguiment i l’avaluació de les mesures per a eliminar-les.
2. Assessorar els òrgans de govern i de coordinació per a incorporar els elements que contribuïsquen a l’orientació educativa i professional i a la inclusió de l’alumnat en el projecte educatiu, la programació general anual i els plans de millora.
3. Assessorar el claustre de professorat en l’establiment dels criteris referents a l’orientació educativa i professional i a la tutoria de l’alumnat, i la comissió de coordinació pedagògica o l’òrgan del centre que té atribuïdes aquestes funcions en la proposta d’organització.

4. Col·laborar amb la direcció d’estudis, el professorat tutor i els equips docents en la planificació, la implementació i el seguiment de l’acció tutorial.
5. Col·laborar amb els equips educatius en la prevenció i detecció primerenca de les dificultats d’aprenentatge, altres necessitats específiques de suport educatiu i les situacions de desigualtat i desavantatge.
6. Assessorar i col·laborar amb els equips educatius en la planificació, el seguiment i l’avaluació de les mesures de resposta educativa i dels suports per a la inclusió de tot l’alumnat.
7. Col·laborar amb la direcció d’estudis en l’organització dels suports del centre, d’acord amb els criteris del claustre i les directrius de la comissió de coordinació pedagògica o de l’òrgan del centre que té atribuïdes aquestes funcions.
8. Participar en les sessions d’avaluació per a aportar informació i assessorar els equips docents en la presa de decisions sobre l’adequació de la resposta educativa, l’avaluació i la promoció de l’alumnat.

9. Coordinar el procés d’avaluació sociopsicopedagògica per a la identificació de les necessitats específiques de suport educatiu de l’alumnat escolaritzat en el centre i, en el marc de les agrupacions d’orientació de zona, d’aquell que inicia l’escolarització en el segon cicle de l’Educació Infantil.
10. Emetre l’informe sociopsicopedagògic després de l’avaluació sociopsicopedagògica, quan s’hagen d’actualitzar les mesures de resposta educativa que requerisquen de forma preceptiva aquest document i en els moments de transició entre etapes i modalitats d’escolarització.

11. Col·laborar i assessorar en la planificació, el desenvolupament i l’avaluació d’actuacions de promoció i gestió de la igualtat, la convivència i el benestar emocional.
12. Participar en els procediments derivats dels protocols d’actuació davant de situacions d’absentisme escolar, de violència, de protecció, de salut mental, de conductes addictives, d’identitat de gènere, expressió de gènere i intersexualitat i d’acollida de l’alumnat nouvingut o desplaçat, així com altres protocols en què puga estar implicat el professorat d’orientació educativa.
13. Col·laborar en la planificació, el desenvolupament i l’avaluació de les actuacions de transició i acollida entre etapes i modalitats d’escolarització, especialment de les accions personalitzades que se’n deriven i en la transmissió de la informació educativa de l’alumnat que requereix una resposta personalitzada.
14. Assessorar i orientar les famílies i l’alumnat per a contribuir a millorar el procés d’aprenentatge i optimitzar el desenvolupament personal, intel·lectual, acadèmic, social i emocional, prestant especial atenció a les situacions de major vulnerabilitat o risc d’exclusió i als moments de transició.  
15. Col·laborar en la planificació i el desenvolupament d’actuacions d’orientació academicoprofessional que afavorisquen la presa de contacte de l’alumnat amb el món laboral i el desenvolupament d’interessos vocacionals lliures d’estereotips de gènere, culturals o de qualsevol altre tipus.
16. Coordinar-se i col·laborar amb agents, institucions i entitats externes que donen suport a la inclusió i a l’orientació educativa i professional de l’alumnat, incloent-hi, entre altres, les unitats especialitzades d’orientació, els centres de recursos d’Educació Especial i, si escau, les unitats educatives terapèutiques / hospitals de dia infantil i adolescent (UET/HDIA) i les residències socioeducatives.
17. Qualsevol altra que la conselleria competent en matèria d’educació determine en el seu àmbit de competències.
El professorat d’orientació educativa dels centres d’Educació Especial desenvoluparà, a més, les tasques que li corresponguen com a professional dels centres de recursos.

Article 19. Tasques de les altres persones membres de l’equip d’orientació educativa
1. Per a contribuir al desenvolupament de les funcions que l’equip d’orientació educativa té atribuïdes en l’article 6 del Decret 72/2021, de 21 de maig, el personal docent de pedagogia terapèutica i d’audició i llenguatge realitzarà les tasques que té establides en l’article 42 de l’Ordre 20/2019, de 30 d’abril.
2. Les tasques del personal no docent d’atenció educativa (personal educador d’educació especial, fisioterapeuta educatiu, intèrpret de llengua de signes, mediador comunicatiu, etc.) es desenvoluparan d’acord amb la normativa vigent en matèria de funció pública i els respectius pactes acordats en la Mesa Sectorial de la Funció Pública.

Article 20. Persona coordinadora de l’equip d’orientació educativa

1. La coordinació de l’equip d’orientació educativa recaurà en el professorat d’orientació educativa o en la persona professional del gabinet psicopedagògic municipal que presta el servei d’orientació educativa en el centre.
2. En els centres que disposen de més d’un lloc d’orientació educativa, la direcció designarà una d’aquestes o un d’aquests professionals perquè assumisca la coordinació, oït l’equip, preferentment entre el professorat amb destinació definitiva en el centre i pertanyent al cos de catedràtics d’ensenyament secundari de l’especialitat d’orientació educativa.
3. La funció de coordinació de l’equip d’orientació educativa es desenvoluparà durant un curs escolar i es podrà prorrogar anualment, sempre que aquesta persona continue formant part de l’equip.
4. La persona coordinadora de l’equip d’orientació educativa, a més de les tasques pròpies de la seua especialitat, realitzarà les tasques següents:
a) Representar l’equip d’orientació educativa davant de la direcció del centre, en la comissió de coordinació pedagògica o en l’òrgan del centre que té atribuïdes aquestes funcions i en les reunions del centre i externes a les quals siga convocada com a representant.
b) Convocar, presidir i alçar acta de les reunions de l’equip d’orientació educativa.
c) Redactar la planificació de les activitats de l’equip d’orientació educativa i aportar les conclusions de la valoració final per a la seua incorporació en la memòria del centre, recollint les propostes de la resta de membres.
d) Donar a conéixer la planificació de les activitats de l’equip al claustre i a la comunitat educativa, amb la col·laboració de la resta de membres.
e) Coordinar el desenvolupament de les activitats de l’equip d’orientació educativa de manera cohesionada i col·laborativa amb la resta de professionals del centre.
f) Col·laborar amb els òrgans de govern i de coordinació en l’establiment dels criteris d’intervenció i de participació del personal de l’equip en les estructures de coordinació.
g) Organitzar els procediments de comunicació, intercanvi d’informació i coordinació amb agents, institucions i entitats de l’entorn sociocomunitari que participen en les mesures de resposta a la inclusió i en l’orientació de l’alumnat del centre, tenint en compte els procediments establits i els criteris acordats en el centre, en l’agrupació d’orientació de zona i, si escau, en la coordinació territorial de l’orientació.

h) Coordinar l’organització i l’ús de les instal·lacions assignades a l’equip d’orientació educativa, així com l’adquisició, l’inventari i el manteniment dels materials i de l’equipament específic, incloent-hi les proves psicopedagògiques.
5. La persona coordinadora de l’equip d’orientació educativa que siga personal docent dependent de la Generalitat tindrà el reconeixement corresponent en els procediments administratius que contemplen la valoració de mèrits. En el cas de coordinar més d’un equip, per ocupar un lloc itinerant, aquesta coordinació es comptabilitzarà una sola vegada per curs escolar.
CAPÍTOL II
Instituts públics d’Educació Secundària

Article 21. Departaments d’orientació educativa i professional
1. La composició i els aspectes generals de l’organització dels departaments d’orientació educativa i professional estan regulats en l’article 7 del Decret 72/2021, de 21 de maig.
2. Les persones membres del departament d’orientació educativa i professional treballaran de manera coordinada per al desenvolupament de les funcions que aquest òrgan té atribuïdes en l’article 8 del Decret 72/2021, de 21 de maig, sense perjudici de les tasques diferenciades que corresponguen a cada especialitat.
3. El departament d’orientació educativa i professional disposarà d’una direcció del departament, d’acord amb el que regula l’article 9 del Decret 72/2021, de 21 de maig.

Article 22. Tasques del professorat d’orientació educativa en els departaments d’orientació educativa i professional
Per a contribuir al desenvolupament de les funcions que el departament d’orientació educativa i professional té atribuïdes en l’article 8 del Decret 72/2021, de 21 de maig, i de les línies estratègiques de l’orientació educativa i professional, el professorat d’orientació educativa realitzarà les tasques següents:
1. Assessorar i col·laborar amb els òrgans de govern i de coordinació en el procés d’anàlisi i identificació de les barreres a la inclusió i en la planificació, el seguiment i l’avaluació de les mesures per a eliminar-les.
2. Assessorar els òrgans de govern i de coordinació per a incorporar els elements que contribuïsquen a l’orientació educativa i professional i a la inclusió de l’alumnat en el projecte educatiu, la programació general anual i els plans de millora.
3. Assessorar el claustre de professorat en l’establiment dels criteris referents a l’orientació educativa i professional i a la tutoria de l’alumnat, i la comissió de coordinació pedagògica o l’òrgan del centre que té atribuïdes aquestes funcions en la proposta d’organització.

4. Col·laborar amb la direcció d’estudis, el professorat tutor i els equips docents en la planificació, la implementació i el seguiment de l’acció tutorial.
5. Col·laborar amb els equips educatius en la prevenció i detecció de les dificultats en l’aprenentatge, altres necessitats específiques de suport educatiu i les situacions de desigualtat i desavantatge.
6. Assessorar i col·laborar amb els equips educatius en la planificació, el seguiment i l’avaluació de les mesures de resposta educativa i dels suports per a la inclusió de tot l’alumnat.
7. Col·laborar amb la direcció d’estudis en l’organització dels suports del centre, d’acord amb els criteris del claustre i les directrius de la comissió de coordinació pedagògica o de l’òrgan del centre que té atribuïdes aquestes funcions.
8. Participar en les sessions d’avaluació per a aportar informació i assessorar els equips docents en la presa de decisions sobre l’adequació de la resposta educativa, els itineraris formatius personalitzats, l’avaluació i la promoció de l’alumnat, així com la incorporació a programes específics per a l’aprenentatge.
9. Coordinar el procés d’avaluació sociopsicopedagògica per a la identificació de les necessitats específiques de suport educatiu de l’alumnat escolaritzat en el centre.
10. Emetre l’informe sociopsicopedagògic després de l’avaluació sociopsicopedagògica, quan s’hagen d’actualitzar les mesures de resposta educativa que requerisquen de forma preceptiva aquest document, en els moments de transició entre etapes i modalitats d’escolarització i per a realitzar propostes d’adaptació en les proves d’accés als ensenyaments de règim especial i a la universitat.
11. Col·laborar i assessorar en la planificació, el desenvolupament i l’avaluació d’actuacions de promoció i gestió de la igualtat, la convivència i el benestar emocional.
12. Participar en els procediments derivats dels protocols d’actuació davant de situacions d’absentisme escolar, de violència, de protecció, de salut mental, de conductes addictives, d’identitat de gènere, expressió de gènere i intersexualitat i d’acollida de l’alumnat nouvingut o desplaçat, així com altres protocols en què puga estar implicat el professorat d’orientació educativa.
13. Col·laborar en la planificació, el desenvolupament i l’avaluació de les actuacions de transició i acollida entre etapes i modalitats d’escolarització, especialment de les accions personalitzades que se’n deriven i en la transmissió de la informació educativa de l’alumnat que requereix una resposta personalitzada.
14. Assessorar i orientar l’alumnat i les famílies per a contribuir a millorar el procés d’aprenentatge i optimitzar el desenvolupament personal, intel·lectual, acadèmic, social i emocional, prestant especial atenció a les situacions de major vulnerabilitat o risc d’exclusió i als moments de transició i de presa de decisions sobre els itineraris acadèmics, formatius i professionals.
15. Col·laborar en la planificació i el desenvolupament d’actuacions d’orientació academicoprofessional amb perspectiva de gènere, que incorporen perfils de les ocupacions, tendències en l’evolució del mercat de treball, possibilitats d’accés a l’ocupació i oportunitats de formació, amb l’objecte de facilitar l’adquisició de competències, la presa de decisions sobre itineraris formatius i la inserció laboral.
16. Col·laborar amb el professorat tutor i els equips docents en l’elaboració del consell orientador.
17. Coordinar-se i col·laborar amb agents, institucions i entitats externes que donen suport a la inclusió i a l’orientació educativa i professional de l’alumnat, incloent-hi, entre altres, les unitats especialitzades d’orientació, els centres de recursos d’Educació Especial i, si escau, les unitats educatives terapèutiques / hospitals de dia infantil i adolescent (UET/HDIA) i les residències socioeducatives.
18. Qualsevol altra que la conselleria competent en matèria d’educació determine en el seu àmbit de competències.

Article 23. Tasques de les altres persones membres del departament d’orientació educativa i professional
Les tasques de les altres persones membres dels departaments d’orientació educativa i professional s’ajustaran al que disposa l’article 19 d’aquesta ordre per als equips d’orientació educativa.

CAPÍTOL III
Centres integrats públics de Formació Professional

Article 24. Departaments d’informació i orientació educativa i professional
1. La composició i els aspectes generals de l’organització dels departaments d’informació i orientació educativa i professional estan regulats en l’article 26 del Decret 193/2021, de 3 de desembre, del Consell, d’organització i funcionament dels centres integrats públics de Formació Professional de la Comunitat Valenciana, i en l’article 7 del Decret 72/2021, de 21 de maig.
2. Les persones membres del departament d’informació i orientació educativa i professional treballaran de manera coordinada per al desenvolupament de les funcions que aquest òrgan té atribuïdes en l’article 26.1 del Decret 193/2021, de 3 de desembre, sense perjudici de les tasques diferenciades que corresponguen a cada especialitat.
3. Per tal de millorar la funció de proporcionar un servei d’informació i orientació professional, els centres podran organitzar dos perfils d’especialització:
a) Especialització per família professional o especialitat de Formació Professional.
b) Especialització en el sistema integrat de Formació Professional.

4. En el cas que el centre dispose de personal docent especialitzat de suport o de personal no docent d’atenció educativa, aquest formarà part del departament d’informació i orientació acadèmica i professional, i realitzarà les funcions i tasques previstes en la normativa vigent i els pactes aplicables a aquest personal.

Article 25. Tasques del professorat d’orientació educativa en els departaments d’informació i orientació educativa i professional
Per a contribuir al desenvolupament de les funcions que el departament d’informació i orientació educativa i professional té atribuïdes en l’article 26.1 del Decret 193/2021, de 3 de desembre, i de les línies estratègiques de l’orientació educativa i professional, el professorat d’orientació educativa realitzarà les tasques següents:
1. Assessorar i col·laborar amb els òrgans de govern i de coordinació en el procés d’anàlisi i identificació de les barreres a la inclusió i en la planificació, el seguiment i l’avaluació de les mesures per a eliminar-les.
2. Assessorar els òrgans de govern i de coordinació per a incorporar els elements que contribuïsquen a l’orientació educativa i professional i a la inclusió de l’alumnat en el projecte funcional, el pla d’actuació i els plans de millora del centre integrat.
3. Assessorar el claustre de professorat en l’establiment dels criteris referents a l’orientació educativa i professional i a la tutoria de l’alumnat, i la comissió de coordinació pedagògica o l’òrgan del centre que té atribuïdes aquestes funcions en la proposta d’organització.

4. Col·laborar amb la direcció d’estudis, el professorat tutor i els equips docents en la planificació, la implementació i el seguiment de l’acció tutorial.
5. Col·laborar amb els equips educatius en la prevenció i detecció de les dificultats en l’aprenentatge, altres necessitats específiques de suport educatiu i les situacions de desigualtat i desavantatge.
6. Assessorar i col·laborar amb els equips educatius en la planificació, el seguiment i l’avaluació de les mesures de resposta educativa i dels suports per a la inclusió de tot l’alumnat.
7. Col·laborar amb la direcció d’estudis en l’organització dels suports del centre, d’acord amb els criteris del claustre i les directrius de la comissió de coordinació pedagògica o de l’òrgan del centre que té atribuïdes aquestes funcions.
8. Participar en les sessions d’avaluació per a aportar informació i assessorar els equips docents en la presa de decisions sobre l’adequació de la resposta educativa, els itineraris formatius personalitzats, l’avaluació i la promoció de l’alumnat, així com la incorporació a programes específics.
9. Coordinar el procés d’avaluació sociopsicopedagògica per a la identificació de les necessitats específiques de suport educatiu de l’alumnat escolaritzat en el centre.
10. Emetre l’informe sociopsicopedagògic després de l’avaluació sociopsicopedagògica, quan s’hagen d’actualitzar les mesures de resposta educativa que requerisquen de forma preceptiva aquest document, en els moments de transició entre etapes i modalitats d’escolarització i per a realitzar propostes d’adaptació en les proves d’accés als ensenyaments de règim especial i a la universitat.
11. Col·laborar i assessorar en la planificació, el desenvolupament i l’avaluació d’actuacions de promoció i gestió de la igualtat, la convivència i el benestar emocional.
12. Participar en els procediments derivats dels protocols d’actuació davant de situacions d’absentisme escolar, de violència, de protecció, de salut mental, de conductes addictives, d’identitat de gènere, expressió de gènere i intersexualitat i d’acollida de l’alumnat nouvingut o desplaçat, així com altres protocols en què puga estar implicat el professorat d’orientació educativa.
13. Col·laborar en la planificació, el desenvolupament i l’avaluació de les actuacions de transició i acollida entre etapes i modalitats d’escolarització, especialment de les accions personalitzades que se’n deriven i en la transmissió de la informació educativa de l’alumnat que requereix una resposta personalitzada.
14. Assessorar i orientar l’alumnat i les famílies per a contribuir a millorar el procés d’aprenentatge i optimitzar el desenvolupament personal, intel·lectual, acadèmic, social i emocional, prestant especial atenció a les situacions de major vulnerabilitat o risc d’exclusió i als moments de transició i de presa de decisions sobre els itineraris acadèmics, formatius i professionals.
15. Col·laborar en la planificació i desenvolupament d’actuacions d’orientació professional amb perspectiva de gènere que incorporen perfils de les ocupacions, tendències en l’evolució del mercat de treball, possibilitats d’accés a l’ocupació i oportunitats de formació, amb l’objecte de facilitar l’adquisició de competències, la presa de decisions sobre itineraris formatius i la inserció laboral.
16. Col·laborar amb les persones professionals dependents del Servei Valencià d’Ocupació i Formació i amb el professorat dels diferents departaments en el desenvolupament de la funció d’informació i orientació professional.
17. Coordinar-se i col·laborar amb agents, institucions i entitats externes que donen suport a la inclusió i a l’orientació educativa i professional de l’alumnat, incloent-hi, entre altres, les unitats especialitzades d’orientació, els centres de recursos d’Educació Especial i, si escau, les unitats educatives terapèutiques / hospitals de dia infantil i adolescent (UET/HDIA) i les residències socioeducatives.
18. Qualsevol altra que la conselleria competent en matèria d’educació determine en el seu àmbit de competències.

CAPÍTOL IV
Centres educatius privats concertats

Article 26. Prestació del servei d’orientació educativa en els centres educatius privats concertats
1. La conselleria competent en matèria d’educació dotarà els centres privats concertats d’un nombre d’hores per a la prestació del servei d’orientació educativa i professional a tot l’alumnat matriculat en les unitats i etapes concertades. Aquesta dotació serà variable segons el nombre d’unitats i les etapes concertades.
2. Entre el personal docent que presta el servei d’orientació educativa en els centres privats concertats, la titularitat d’aquests podrà designar, en el marc de la seua normativa específica de regulació, una direcció de departament d’orientació educativa i professional.
3. El professorat que presta el servei d’orientació educativa no formarà part de cap cicle, a fi de garantir una atenció adequada a tots els òrgans de coordinació del centre.
4. La conselleria competent en matèria d’educació determinarà les circumstàncies en què la documentació administrativa, referida a l’alumnat amb necessitats específiques de suport educatiu, haurà de ser supervisada o visada per les unitats o departaments corresponents.

Article 27. Tasques del professorat que presta el servei d’orientació educativa en els centres educatius privats concertats
Per a contribuir al desenvolupament de les línies estratègiques de l’orientació educativa i professional, el professorat que presta el servei d’orientació educativa en els centres privats concertats realitzarà les tasques següents:
1. Assessorar i col·laborar amb els òrgans de govern i de coordinació en el procés d’anàlisi i identificació de les barreres a la inclusió i en la planificació, el seguiment i l’avaluació de les mesures per a eliminar-les.
2. Assessorar els òrgans de govern i de coordinació per a incorporar els elements que contribuïsquen a l’orientació educativa i professional i a la inclusió de l’alumnat en el projecte educatiu, la programació general anual i els plans de millora.
3. Assessorar el claustre de professorat en l’establiment dels criteris referents a l’orientació educativa i professional i a la tutoria de l’alumnat, i la comissió de coordinació pedagògica o l’òrgan del centre que té atribuïdes aquestes funcions en la proposta d’organització.

4. Col·laborar amb la direcció d’estudis, el professorat tutor i els equips docents en la planificació, la implementació i el seguiment de l’acció tutorial.
5. Col·laborar amb els equips educatius en la prevenció i detecció primerenca de les dificultats d’aprenentatge, altres necessitats específiques de suport educatiu i les situacions de desigualtat i desavantatge.
6. Assessorar i col·laborar amb els equips educatius en la planificació, el seguiment i l’avaluació de les mesures de resposta educativa i dels suports per a la inclusió de tot l’alumnat.
7. Col·laborar amb la direcció d’estudis en l’organització dels suports del centre, d’acord amb els criteris del claustre i les directrius de la comissió de coordinació pedagògica o de l’òrgan del centre que té atribuïdes aquestes funcions.
8. Participar en les sessions d’avaluació per a aportar informació i assessorar els equips docents en la presa de decisions sobre l’adequació de la resposta educativa, els itineraris formatius personalitzats, l’avaluació i la promoció de l’alumnat, així com la incorporació a programes específics per a l’aprenentatge.
9. Coordinar el procés d’avaluació sociopsicopedagògica per a la identificació de les necessitats específiques de suport educatiu de l’alumnat escolaritzat en el centre.
10. Emetre l’informe sociopsicopedagògic després de l’avaluació sociopsicopedagògica, quan s’hagen d’actualitzar les mesures de resposta educativa que requerisquen de forma preceptiva aquest document, en els moments de transició entre etapes i modalitats d’escolarització i, si escau, per a realitzar propostes d’adaptació en les proves d’accés als ensenyaments de règim especial i a la universitat.
11. Col·laborar i assessorar en la planificació, el desenvolupament i l’avaluació d’actuacions de promoció i gestió de la igualtat, la convivència i el benestar emocional.
12. Participar en els procediments derivats dels protocols d’actuació davant de situacions d’absentisme escolar, de violència, de protecció, de salut mental, de conductes addictives, d’identitat de gènere, expressió de gènere i intersexualitat, d’acollida de l’alumnat nouvingut o desplaçat, així com altres protocols en què puga estar implicat el professorat d’orientació educativa.
13. Col·laborar en la planificació, el desenvolupament i l’avaluació de les actuacions de transició i acollida entre etapes i modalitats d’escolarització, especialment de les accions personalitzades que se’n deriven i en la transmissió de la informació educativa de l’alumnat que requereix una resposta personalitzada.
14. Assessorar i orientar l’alumnat i les famílies per a contribuir a millorar el procés d’aprenentatge i optimitzar el desenvolupament personal, intel·lectual, acadèmic, social i emocional, prestant especial atenció a les situacions de major vulnerabilitat o risc d’exclusió i als moments de transició i, si escau, de presa de decisions sobre els itineraris acadèmics, formatius i professionals.
15. Col·laborar en la planificació i el desenvolupament d’actuacions d’orientació academicoprofessional amb perspectiva de gènere, que incorporen perfils de les ocupacions, tendències en l’evolució del mercat de treball, possibilitats d’accés a l’ocupació i oportunitats de formació, amb l’objecte de facilitar l’adquisició de competències, la presa de decisions sobre itineraris formatius i la inserció laboral.
16. Col·laborar amb el professorat tutor i els equips docents en l’elaboració del consell orientador.
17. Coordinar-se i col·laborar amb agents, institucions i entitats externes que donen suport a la inclusió i a l’orientació educativa i professional de l’alumnat, incloent-hi, entre altres, les unitats especialitzades d’orientació, els centres de recursos d’Educació Especial i, si escau, les unitats educatives terapèutiques / hospitals de dia infantil i adolescent (UET/HDIA) i les residències socioeducatives.
18. Qualsevol altra que la conselleria competent en matèria d’educació determine en el seu àmbit de competències.

TÍTOL V
Agrupacions d’orientació de zona

Article 28. Organització de les agrupacions d’orientació de zona
1. Les agrupacions d’orientació de zona es configuren com a estructures funcionals de coordinació externes als centres educatius que faciliten la planificació i el desenvolupament d’actuacions conjuntes, la unificació de criteris professionals, l’estudi de casos, la interconnexió de les diferents etapes educatives i el treball cooperatiu entre el personal d’orientació educativa que les conformen.
2. L’article 10 del Decret 72/2021, de 21 de maig, determina la composició i les funcions d’aquestes agrupacions, i estableix que les persones membres s’han de reunir de forma sistemàtica i periòdica.
3. La coordinació entre les persones membres de l’agrupació haurà de tindre un caràcter flexible, considerant els temes a tractar, les necessitats diferenciades de cada ensenyament o etapa i la càrrega de tasques del professorat d’orientació educativa que atén centres amb un major nombre d’unitats o una major complexitat. Així, s’organitzaran reunions conjuntes, en les quals participen totes les persones membres de l’agrupació, i reunions diferenciades entre professorat d’orientació educativa que atén les mateixes etapes o ensenyaments. La previsió del calendari anual de reunions ordinàries s’incorporarà al calendari de reunions de las programacions generals anuals dels respectius centres educatius.

4. La totalitat de membres de l’agrupació s’ha de reunir almenys a l’inici del curs escolar, per a elegir la persona coordinadora, establir la previsió del calendari anual de reunions ordinàries i determinar els programes i les actuacions que s’aplicaran de forma conjunta i coordinada. A més a més, es reuniran en finalitzar cada trimestre i al final del curs escolar, per a posar en comú les actuacions realitzades, fer-ne el seguiment i l’avaluació, i en els moments del curs en què s’hagen de desenvolupar procediments que afecten totes les etapes educatives o requerisquen la presència del conjunt de membres.
5. En els centres que disposen de més d’un lloc d’orientació educativa, la direcció d’estudis designarà, segons els temes que s’han de tractar i a proposta de l’equip o departament d’orientació, una de les persones d’aquesta especialitat perquè assistisca a les reunions de l’agrupació en representació de l’equip o departament. Aquesta designació podrà tindre un caràcter rotatori.
6. Amb caràcter general, les reunions ordinàries es realitzaran amb una periodicitat mensual, dins de l’horari de dedicació al centre, i de forma telemàtica des del centre educatiu o presencialment en qualsevol dels centres educatius que formen part de l’agrupació. De manera excepcional, podran realitzar-se reunions extraordinàries quan la urgència i la naturalesa dels assumptes a tractar així ho aconselle.
7. La persona coordinadora de l’agrupació convocarà les reunions ordinàries amb una antelació mínima d’una setmana i les extraordinàries amb una antelació mínima de quaranta-huit hores. Les convocatòries s’adreçaran a les direccions dels centres i a les persones convocades, per correu electrònic o altres mitjans electrònics autoritzats per la Generalitat, i inclouran l’ordre del dia i, si escau, la documentació necessària que s’haja de tractar en la sessió i l’enllaç per a la reunió telemàtica. L’assistència a les reunions serà obligatòria per a totes les persones convocades.
8. L’òrgan directiu competent en orientació educativa fixarà el dia de la setmana per a la reunió de les persones membres de l’agrupació, sense perjudici que aquestes reunions puguen realitzar-se un altre dia de la setmana, amb l’acord favorable de les direccions dels centres que formen part de l’agrupació.
9. Dins de cada agrupació, el personal dels equips d’orientació educativa i dels gabinets psicopedagògics municipals durà a terme el procediment de detecció i identificació de les necessitats específiques de suport educatiu prèvia a l’escolarització en el segon cicle d’Educació Infantil, incloent-hi la col·legiació de les decisions derivades.

10. Les decisions col·legiades de l’agrupació s’han d’adoptar per consens i, per a considerar-se vàlides, hauran de comptar amb l’assistència d’almenys dos terços de membres.
11. Quan les necessitats ho aconsellen i de forma justificada, podrà haver-hi una col·laboració entre diferents agrupacions d’orientació de zona per al desenvolupament de determinats procediments establits per la conselleria competent en matèria d’educació, a proposta de les persones coordinadores territorials de l’orientació, oïdes les persones membres de les agrupacions implicades i amb l’autorització de l’òrgan directiu competent en orientació educativa. Així mateix, les unitats especialitzades d’orientació afavoriran l’intercanvi d’experiències i bones pràctiques entre agrupacions.
12. L’òrgan directiu competent en orientació educativa organitzarà les agrupacions d’orientació de zona perquè tinguen una composició equilibrada i una distribució geogràfica que possibilite un millor desenvolupament de les seues funcions i dels procediments que duguen a terme. Sempre que siga possible, es faran coincidir amb les zones d’escolarització i s’evitaran llocs d’orientació educativa itinerants entre centres pertanyents a agrupacions diferents.
13. En finalitzar el curs escolar, les persones membres de l’agrupació d’orientació de zona realitzaran una valoració de les tasques realitzades i del funcionament de l’agrupació, i faran propostes de millora i d’actuacions prioritàries per al curs següent. La persona coordinadora de l’agrupació alçarà acta de les conclusions, les quals s’incorporaran a les memòries finals dels respectius centres educatius, i en remetrà una còpia a la persona coordinadora territorial de l’orientació.

14. El professorat que presta el servei d’orientació educativa en els centres privats concertats podrà assistir a les reunions de l’agrupació de referència quan es tracten qüestions i procediments que l’afecten, prèvia convocatòria de la persona coordinadora de l’agrupació i l’autorització de la titularitat del centre.

Article 29. Persona coordinadora de l’agrupació d’orientació de zona

1. Cada agrupació d’orientació de zona comptarà amb una persona coordinadora de l’especialitat d’orientació educativa, la qual serà elegida per la resta de membres en la primera reunió del mes de setembre, preferentment entre aquelles que atenguen centres amb menys unitats o menor complexitat i tinguen destinació definitiva en el centre. En cas que no hi haja acord, assumirà la coordinació la persona docent dependent de la Generalitat que atenga el centre amb un nombre menor d’alumnat matriculat.
2. La persona coordinadora de l’agrupació d’orientació de zona, a més de les tasques que tinga assignades en el seu centre educatiu, realitzarà les tasques següents:
a) Representar l’agrupació d’orientació de zona.
b) Convocar les reunions de l’agrupació.
c) Coordinar i estendre les actes dels acords de les reunions de l’agrupació que afecten la totalitat de membres o procediments específics establits per la conselleria competent en matèria d’educació.

d) Coordinar els procediments específics que es duguen a terme en l’agrupació.
e) Difondre informació d’interés general al professorat d’orientació educativa dels centres educatius sostinguts amb fons públics dins l’àmbit de l’agrupació.
3. El conjunt de membres de l’agrupació donarà suport a la persona coordinadora en el desenvolupament de les tasques que té atribuïdes, aportant la seua experiència i competències professionals.
4. La persona que exercisca la coordinació de l’agrupació d’orientació de zona desenvoluparà aquesta funció durant un curs escolar, sense perjudici que se la puga prorrogar anualment, amb l’acord favorable de la resta de membres i sempre que continue formant part de l’agrupació. Així mateix, hi podrà renunciar per una causa justificada i ser substituïda a proposta raonada de la majoria absoluta de les persones membres de l’agrupació. El nomenament, la renúncia o la substitució s’haurà de fer constar en una acta, la qual serà remesa per la persona coordinadora de l’agrupació a la persona coordinadora territorial de l’orientació de referència i a la Inspecció d’Educació.
5. La persona coordinadora de l’agrupació d’orientació de zona que siga personal docent dependent de la Generalitat tindrà el reconeixement corresponent en els procediments administratius que contemplen la valoració de mèrits.

Article 30. Agrupacions d’orientació singulars
1. L’article 10.6 del Decret 72/2021, de 21 de maig, preveu que la conselleria competent en matèria d’educació puga organitzar agrupacions d’orientació de zona amb criteris diferents de l’especificat amb caràcter general, en aquells casos en què la situació geogràfica o la planificació educativa així ho aconsellen. D’acord amb això, es configuraran tres tipus agrupacions d’orientació singulars conformades pel professorat d’orientació educativa adscrit als centres educatius següents:

a) Centres d’Educació Especial de titularitat de la Generalitat.
b) Centres integrats públics de Formació Professional.
c) Residències socioeducatives.
2. Les agrupacions d’orientació singulars estaran coordinades per les unitats especialitzades d’orientació que determine l’òrgan directiu competent en orientació educativa. Sense perjudici d’això i d’acord amb les necessitats organitzatives de cada tipus d’agrupació, podran configurar-se estructures de coordinació complementàries.
3. Amb caràcter general, les reunions ordinàries es realitzaran amb una periodicitat mensual dins de l’horari de dedicació al centre, preferentment de forma telemàtica des del centre educatiu. De manera excepcional, podran realitzar-se reunions extraordinàries quan la urgència i la naturalesa dels assumptes a tractar així ho aconsellen. La previsió del calendari anual de reunions ordinàries s’incorporarà al calendari de reunions de les programacions generals anuals o plans d’actuació dels respectius centres educatius.
4. Les convocatòries ordinàries es realitzaran amb una antelació mínima d’una setmana i les extraordinàries amb una antelació mínima de quaranta-huit hores. S’adreçaran a les direccions dels centres i a les persones convocades, per correu electrònic o altres mitjans electrònics autoritzats per la Generalitat, i inclouran l’ordre del dia i, si escau, la documentació necessària que s’haja de tractar en la sessió i l’enllaç per a la reunió telemàtica. L’assistència a les reunions serà obligatòria per a totes les persones convocades.
5. En els centres que disposen de més d’un lloc d’orientació educativa, la direcció d’estudis podrà designar, segons els temes que s’han de tractar i a proposta de l’equip o departament d’orientació, una de les persones d’aquesta especialitat perquè assistisca a les reunions de l’agrupació en representació de l’equip o departament. Aquesta designació podrà tindre un caràcter rotatori.
6. El professorat d’orientació educativa que forma part de les agrupacions d’orientació singulars no pertanyerà a les agrupacions d’orientació de zona corresponents, tot i que podrà participar en aquestes en els procediments que determine la conselleria competent en matèria d’educació.
7. L’òrgan directiu competent en orientació educativa establirà les actuacions prioritàries que han de desenvolupar les agrupacions d’orientació singulars cada curs escolar. Les actuacions de l’agrupació dels centres integrats públics de Formació Professional es coordinaran conjuntament amb l’òrgan directiu competent en Formació Professional.

8. En finalitzar el curs escolar, les persones membres de l’agrupació d’orientació de zona realitzaran una valoració de les tasques realitzades i del funcionament de l’agrupació, i faran propostes de millora i d’actuacions prioritàries per al curs següent. Les persones de les unitats especialitzades d’orientació que coordinen les agrupacions alçaran acta de les conclusions, les quals s’incorporaran a les memòries finals dels respectius centres educatius, i en remetran una còpia a l’òrgan directiu competent en orientació educativa.

TÍTOL VI
Unitats especialitzades d’orientació

CAPÍTOL I
Organització

Article 31. Organització de les unitats especialitzades d’orientació

1. Els aspectes generals de l’organització i les funcions de les unitats especialitzades d’orientació estan regulats en els articles 12 i 13 del Decret 72/2021, de 21 de maig. El nombre d’unitats, la localització i l’àmbit d’especialització estan regulats en l’Ordre 23/2021, de 6 de juliol, de la Conselleria d’Educació, Cultura i Esport, per la qual es determinen els criteris de creació de llocs de professorat de l’especialitat d’orientació educativa en els equips d’orientació educativa, i per la qual s’ordena la creació de les unitats especialitzades d’orientació.

2. Tenint en compte el que disposa la normativa esmentada en el punt anterior, les unitats especialitzades d’orientació tenen una doble finalitat:
a) Assessorament i intervenció en els centres educatius sostinguts amb fons públics des dels diferents àmbits d’especialització.
b) Organització de la coordinació territorial de l’orientació.
3. D’acord amb l’article 14 del Decret 72/2021, de 21 de maig, i l’Ordre 23/2021, de 6 de juliol, les unitats especialitzades d’orientació estan constituïdes per professorat de les especialitats d’orientació educativa, de pedagogia terapèutica, d’audició i llenguatge i, si escau, d’altres especialitats. Així mateix, incorporen personal no docent d’atenció educativa de les especialitats de treball social, fisioteràpia, teràpia ocupacional i educació social. Sense perjudici d’això, la conselleria competent en matèria d’educació podrà incorporar o proposar nous perfils professionals tenint en compte les necessitats d’assessorament i intervenció detectades en els centres educatius.

4. Les unitats especialitzades d’orientació depenen funcionalment de l’òrgan directiu competent en orientació educativa, d’acord amb l’article 12.4 del Decret 72/2021, el qual establirà les línies generals d’actuació y les coordinarà. A més, proposarà els indicadors i procediments per a l’avaluació de les actuacions realitzades i de l’acompliment professional del personal adscrit.

Article 32. Tasques del personal de les unitats especialitzades d’orientació
1. El personal adscrit a les unitats especialitzades d’orientació treballarà de manera coordinada per al desenvolupament de les funcions que aquestes unitats tenen atribuïdes en l’article 13 del Decret 72/2021, de 21 de maig, sense perjudici de les tasques diferenciades que corresponguen a cada especialitat i tenint en compte les actuacions previstes en aquesta ordre per a cada àmbit d’especialització i per a les persones coordinadores territorials de l’orientació.
2. Les funcions de la direcció s’estableixen en l’article 15 del Decret 72/2021, de 21 de maig, que compatibilitzarà amb les tasques pròpies de la seua especialitat i de l’àmbit d’especialització al qual pertanga.

3. Les funcions de la secretaria-habilitació s’estableixen en l’article 16 del Decret 72/2021, de 21 de maig, que compatibilitzarà amb les tasques pròpies de la seua especialitat i de l’àmbit d’especialització al qual pertanga.
4. L’àmbit de convivència i conducta disposarà de professorat de l’especialitat d’orientació educativa que donarà suport, des de l’àmbit educatiu, a les intervencions terapèutiques desenvolupades des de l’àmbit sanitari. Aquest professorat haurà d’acreditar els requisits exigits per a exercir aquesta funció i realitzarà les taques següents:
a) Donar suport a les unitats educatives terapèutiques / hospitals de dia infantil i adolescent (UET/HDIA), en les condicions que determine la normativa vigent que les regule.
b) Assessorar el servei competent de la conselleria competent en matèria d’educació en la valoració de la conveniència de l’atenció educativa domiciliària per a l’alumnat amb problemes greus de salut mental i, si escau, col·laborar en la intervenció amb aquest alumnat.
c) Assessorar i, si escau, intervindre en els centres educatius davant de conductes greument perjudicials per a la convivència associades a trastorns mentals o a alteracions greus de la conducta, d’acord amb el procediment d’intervenció de la unitat especialitzada de convivència i conducta.
d) Qualsevol altra que la conselleria competent en matèria d’educació determine en el seu àmbit de competències.
5. Les unitats especialitzades d’orientació disposaran de personal que done suport socioeducatiu als centres, el qual actuarà en coordinació estreta amb els dispositius comunitaris amb competències en aquest àmbit.
6. Les tasques del personal no docent d’atenció educativa es desenvoluparan tenint en compte la normativa vigent en matèria de funció pública i els respectius pactes acordats en la mesa sectorial de la funció pública.
7. El personal docent de les unitats especialitzades d’orientació tindrà el reconeixement corresponent en els procediments administratius que contemplen la valoració de mèrits.

Article 33. Pla d’activitats i memòria final de les unitats especialitzades d’orientació
1. El pla d’activitats de les unitats especialitzades d’orientació comprendrà la planificació i l’organització de les actuacions que han de desenvolupar per a un curs escolar, d’acord amb les funcions que tenen atribuïdes en l’article 13 del Decret 72/2021, de 21 de maig, allò que es disposa en aquesta ordre i les directrius de l’òrgan directiu competent en orientació educativa.
2. El pla d’activitats inclourà, almenys, els aspectes següents:
a) Relació del personal de la unitat, amb indicació de l’especialitat, el lloc de treball i la distribució horària setmanal de la jornada laboral.

b) Programes i actuacions a realitzar, amb especificació de la temporalització, els agents implicats i les persones o grups destinataris.

c) Organització de la coordinació territorial de l’orientació.
d) Organització de la coordinació de les agrupacions d’orientació singulars.
e) Organització dels nivells de coordinació interna i externa.
f) Planificació de les activitats formatives.
g) Actuacions d’investigació i innovació educativa relacionades amb l’àmbit d’especialització.
h) Altres aspectes rellevants per a l’aconseguiment dels objectius de la unitat.
3. En finalitzar el curs escolar, cada unitat especialitzada d’orientació elaborarà una memòria final, la qual comportarà un procés de reflexió conjunta sobre les actuacions realitzades, l’organització i el funcionament, els criteris i procediments d’intervenció, els resultats obtinguts, les propostes de millora i l’optimització dels recursos. L’òrgan directiu competent en orientació educativa determinarà el format i el contingut d’aquesta memòria.
4. La direcció de la unitat especialitzada d’orientació coordinarà l’elaboració i la implementació del pla d’activitats, així com l’elaboració de la memòria final, i remetrà aquesta documentació a l’òrgan directiu competent en orientació educativa i a la direcció territorial competent en educació, en els terminis disposats per la conselleria competent en matèria d’educació.

Article 34. Coordinació de les unitats especialitzades d’orientació

1. La coordinació de les unitats especialitzades d’orientació comprendrà, almenys, els elements següents:
a) Coordinació del personal adscrit a una mateixa unitat, que correspondrà a la direcció de la unitat.
b) Coordinació funcional del personal d’un mateix àmbit d’especialització, que correspondrà a la direcció de la unitat de referència en l’àmbit.
c) Coordinació del personal de diferents àmbits d’especialització per a planificar, implementar i fer el seguiment de casos compartits.

d) Coordinació de les direccions de totes les unitats especialitzades d’orientació, que assegure la coherència de les actuacions desenvolupades.
e) Coordinació amb els centres d’Educació Especial, unitats específiques en centres ordinaris, unitats educatives terapèutiques / hospitals de dia infantil i adolescent (UET/HDIA), entre altres.
f) Coordinació amb institucions, organitzacions, agents i entitats educatives, socials, sanitàries i altres amb les quals desenvolupen actuacions conjuntes o que puguen cooperar en el desenvolupament de les funcions de la unitat.
g) Coordinació amb els centres de formació, innovació i recursos per al professorat (CEFIRE).
h) Coordinació amb l’òrgan directiu competent en orientació educativa.
i) Coordinació amb la Inspecció d’Educació.
j) Altres coordinacions rellevants per a l’aconseguiment dels objectius de la unitat.
2. Les coordinacions del personal adscrit a una mateixa unitat i del personal adscrit a un mateix àmbit es realitzaran, respectivament, amb una periodicitat almenys quinzenal i estaran destinades a l’organització del treball, l’estudi de casos, el seguiment i l’avaluació de les actuacions desenvolupades.
3. Les direccions de les unitats especialitzades d’orientació es coordinaran amb una periodicitat almenys mensual per a l’intercanvi d’informació rellevant i la unificació de criteris d’intervenció i d’organització, seguint les directrius de l’òrgan directiu competent en orientació educativa.
4. Amb l’objectiu de coordinar aquestes unitats i establir les línies generals d’actuació, l’òrgan directiu competent en orientació educativa organitzarà reunions amb les direccions i amb les persones coordinadores territorials de l’orientació, amb una periodicitat almenys mensual. Així mateix, podrà convocar reunions de coordinació per àmbits d’especialització, amb el personal no docent d’atenció educativa i, si escau, amb el personal de la unitat que coordina determinades actuacions, procediments o programes.

Article 35. Documentació administrativa de les unitats especialitzades d’orientació
1. Cada unitat especialitzada d’orientació disposarà de la documentació relacionada amb la planificació, l’organització i la gestió, així com de la documentació administrativa relativa al personal i aquella altra de caràcter reservat de l’alumnat o de les famílies amb qui s’haja intervingut.
2. La documentació de què ha de disposar, almenys, la unitat especialitzada d’orientació és la següent:
a) Expedients del personal adscrit a la unitat.
b) Registre dels comunicats de faltes, llicències i permisos, acompanyat dels justificants o comunicats laborals, emplenats i firmats per les persones corresponents.
c) Plans d’activitats i memòries anuals.
d) Registre d’entrades i eixides de documentació.
e) Inventari general del fons bibliogràfic, del material informàtic i audiovisual, de les proves psicopedagògiques, del mobiliari i d’altre material inventariable.
f) Visats de certificats i informes digitalitzats.
g) Llibre o carpeta d’actes digitalitzades de les reunions de coordinació de la unitat i, entre altres, de la coordinació territorial de l’orientació.
h) Documentació o còpia de factures i contractes relatius a serveis i subministraments.
i) Mapa actualitzat de recursos comunitaris per a la inclusió educativa i l’orientació educativa i professional de l’alumnat.
j) Registre de les actuacions realitzades.
k) Informes o documents relatius a l’alumnat o a les famílies amb qui s’ha intervingut, originals o còpies.
l) Informes, qüestionaris i registres d’avaluació de les intervencions realitzades.
m) Altra documentació que determine la conselleria competent en matèria d’educació relacionada amb l’organització i el funcionament de les unitats especialitzades d’orientació.
3. La persona secretària-habilitada de la unitat especialitzada d’orientació conservarà i custodiarà tota la documentació conforme al règim jurídic en matèria de protecció de dades, especialment el Reglament general de protecció de dades i la Llei orgànica 3/2018, de 5 de desembre, de protecció de dades personals i garantia dels drets digitals. Així mateix, s’haurà d’observar la normativa específica en matèria de patrimoni i gestió documental aplicable a la Generalitat.

4. L’inventari del material informàtic i audiovisual ha de mantindre’s actualitzat d’acord amb les instruccions dictades per l’òrgan competent en tecnologies de la informació i les comunicacions sobre la implantació i ús del programari en el lloc de treball. En l’inventari ha de quedar reflectit tant l’equipament informàtic com les aplicacions informàtiques que requereixen la compra d’una llicència.

5. La conselleria competent en matèria d’educació, a través dels òrgans directius competents i de la Inspecció d’Educació, podrà requerir aquesta documentació en qualsevol moment, amb l’objectiu de fer el seguiment de l’activitat de les unitats especialitzades d’orientació.

Article 36. Activació de les unitats especialitzades d’orientació
1. L’òrgan directiu competent en orientació educativa determinarà el procediment d’activació de les unitats especialitzades d’orientació, aplicant criteris de proximitat, eficiència, cooperació i progressiva especialització.
2. Abans d’activar les unitats especialitzades d’orientació, els centres educatius han d’haver implementat actuacions prèvies i valorat la seua eficàcia, llevat que la urgència de la situació requerisca una activació immediata.
3. La intervenció de les unitats especialitzades d’orientació s’ha de dur a terme en col·laboració amb els equips directius, els equips educatius i els equips i departaments d’orientació educativa o el personal que presta el servei d’orientació educativa en els centres privats concertats. Addicionalment, i sempre que la intervenció afecte el seu àmbit de competències, caldrà coordinar les intervencions amb els centres d’Educació Especial, les unitats educatives terapèutiques / hospitals de dia infantil i adolescent (UET/HDIA), els centres de formació, innovació i recursos per al professorat (CEFIRE) i la Inspecció d’Educació.

4. L’assessorament i la intervenció de les unitats especialitzades d’orientació ha de possibilitar l’adquisició de noves competències professionals per part del personal dels centres educatius i la millora de la qualitat educativa, promovent la implementació de pràctiques basades en evidències obtingudes a través de l’estudi, la investigació i els projectes d’innovació realitzats pels equips dels àmbits o en col·laboració amb altres entitats i pels mateixos centres educatius.
5. Les unitats especialitzades d’orientació han de registrar totes les actuacions realitzades en els centres educatius, les quals seran avaluades segons els indicadors i procediments que determine la conselleria competent en matèria d’educació.

CAPÍTOL II
Àmbits d’especialització

Article 37. Àmbit de convivència i conducta
El personal de l’àmbit d’especialització de convivència i conducta assessorarà i, quan siga necessari, intervindrà en els aspectes següents:

1. Promoció de la convivència, l’actuació enfront de la violència i el benestar emocional de tota la comunitat educativa.
2. Identificació de les barreres a la inclusió relacionades amb la convivència, la conducta i el benestar emocional.
3. Identificació de les situacions de violència i assessorament en l’aplicació dels protocols d’actuació: abús i maltractament infantil, assetjament escolar, ciberassetjament, ús inadequat de les tecnologies de la informació i la comunicació i de les xarxes socials, violència domèstica, violència filioparental, suïcidi i autolesions, baralles, enfrontaments i agressions entre l’alumnat, agressions contra el professorat i professionals dels centres educatius, addiccions a substàncies, a les tecnologies i al joc, entre altres.
4. Anàlisi funcional de les conductes de l’alumnat greument perjudicials per a la convivència.
5. Col·laboració i acompanyament als centres educatius, les famílies i els agents externs davant de situacions de violència.
6. Suport a les intervencions globals i contextualitzades per a la resposta a l’alumnat amb alteracions greus de la conducta i trastorns greus de salut mental.
7. Organització de programes específics de conducta i plans terapèutics.
8. Detecció i promoció d’accions formatives en els centres educatius que promoguen la convivència, la conducta i el benestar emocional.

9. Coordinació i col·laboració amb les unitats educatives terapèutiques / hospitals de dia infantil i adolescent (UET/HDIA) i amb institucions, organitzacions i agents externs que promouen la convivència, la conducta i la salut mental o realitzen estudis i investigacions en aquest àmbit.
10. Suport a la coordinació territorial de l’orientació.
11. Qualsevol altre aspecte que la conselleria competent en matèria d’educació determine en el seu àmbit de competències.

Article 38. Àmbit d’igualtat i diversitat
El personal de l’àmbit d’especialització d’igualtat i diversitat assessorarà i, quan siga necessari, intervindrà en els aspectes següents:

1. Identificació de les barreres a la inclusió relacionades amb la igualtat i la diversitat.
2. Identitat de gènere, expressió de gènere, orientació sexual i intersexualitat.
3. Violència de gènere i altres tipus de violència contra les dones, així com per motius d’identitat o diversitat sexual, de gènere o familiar.

4. Protocol d’identitat de gènere, expressió de gènere i intersexualitat.
5. Protocol d’actuació davant de casos d’assetjament per LGTBIfòbia.
6. Estratègies per a visibilitzar i neutralitzar les discriminacions directes i indirectes per raó de sexe, identitat i expressió de gènere o orientació sexual.
7. Detecció i promoció d’accions formatives en els centres educatius que promoguen la igualtat i la diversitat.
8. Coordinació i col·laboració amb institucions, organitzacions i agents que promouen la igualtat i la diversitat o realitzen estudis i investigacions en aquest àmbit.
9. Suport a la coordinació territorial de l’orientació.
10. Qualsevol altre aspecte que la conselleria competent en matèria d’educació determine en el seu àmbit de competències.

Article 39. Àmbit de trastorn de l’espectre de l’autisme (TEA)
El personal de l’àmbit d’especialització de trastorn de l’espectre de l’autisme assessorarà i, quan siga necessari, intervindrà en els aspectes següents:
1. Identificació de les barreres a la inclusió relacionades amb el TEA.
2. Avaluació sociopsicopedagògica de l’alumnat amb TEA.
3. Identificació de les fortaleses, necessitats i perfil de suports de l’alumnat amb TEA.
4. Organització de la resposta educativa personalitzada per a l’alumnat amb TEA.
5. Ús de noves tecnologies, recursos i productes de suport per a l’accessibilitat de l’alumnat amb TEA.
6. Detecció i promoció d’accions formatives en els centres educatius encaminades a la millora de la inclusió educativa de l’alumnat amb TEA.
7. Assessorament a les unitats específiques en centres ordinaris que escolaritzen alumnat amb TEA en l’organització de la unitat, la realització d’actuacions de sensibilització i d’informació als equips educatius i a la comunitat educativa, les decisions sobre escolarització i en qualsevol altre aspecte que, des de la vessant de l’assessorament pedagògic, li siga encomanat per l’òrgan directiu competent en orientació educativa.

8. Coordinació i col·laboració amb els centres de recursos d’Educació Especial i amb institucions, organitzacions i agents externs que promouen la inclusió de l’alumnat amb TEA o realitzen estudis i investigacions en aquest àmbit.
9. Suport a la coordinació territorial de l’orientació.
10. Qualsevol altre aspecte que la conselleria competent en matèria d’educació determine en el seu àmbit de competències.

Article 40. Àmbit de discapacitats sensorials (auditives i visuals)

El personal de l’àmbit d’especialització de discapacitats sensorials, auditives i visuals, assessorarà i, quan siga necessari, intervindrà en els aspectes següents:
1. Identificació de les barreres a la inclusió relacionades amb les discapacitats sensorials.
2. Avaluació sociopsicopedagògica de l’alumnat amb discapacitats sensorials.
3. Identificació de les fortaleses, necessitats i perfil de suports de l’alumnat amb discapacitats sensorials.
4. Organització de la resposta educativa personalitzada per a l’alumnat amb discapacitats sensorials.
5. Col·laboració en la intervenció educativa especialitzada amb l’alumnat amb ceguera o discapacitat visual.
6. Ús de noves tecnologies, recursos i productes de suport per a l’accessibilitat de l’alumnat amb discapacitats sensorials.
7. Detecció i promoció d’accions formatives en els centres educatius encaminades a la millora de la inclusió educativa de l’alumnat amb discapacitats sensorials.
8. Coordinació i col·laboració amb els centres educatius i amb institucions, organitzacions i agents externs que promouen la inclusió de l’alumnat amb discapacitats sensorials o realitzen estudis i investigacions en aquest àmbit.
9. Suport a la coordinació territorial de l’orientació.
10. Qualsevol altre aspecte que la conselleria competent en matèria d’educació determine en el seu àmbit de competències.

Article 41. Àmbit de discapacitat motriu
El personal de l’àmbit d’especialització de discapacitat motriu assessorarà i, quan siga necessari, intervindrà en els aspectes següents:

1. Identificació de les barreres a la inclusió relacionades amb les discapacitats motrius.
2. Avaluació sociopsicopedagògica de l’alumnat amb discapacitats motrius.
3. Identificació de les fortaleses, necessitats i perfil de suports de l’alumnat amb discapacitats motrius,
4. Organització de la resposta educativa personalitzada per a l’alumnat amb discapacitats motrius.
5. Ús de noves tecnologies, recursos i productes de suport per a l’accessibilitat de l’alumnat amb discapacitats motrius.
6. Detecció i promoció d’accions formatives en els centres educatius encaminades a la millora de la inclusió educativa de l’alumnat amb discapacitats motrius.
7. Assessorament a les unitats específiques en centres ordinaris que escolaritzen alumnat amb plurideficiències amb discapacitats motrius en l’organització de la unitat, la realització d’actuacions de sensibilització i d’informació als equips educatius i a la comunitat educativa, les decisions sobre escolarització i en qualsevol altre aspecte que, des de la vessant de l’assessorament pedagògic, li siga encomanat per l’òrgan directiu competent en orientació educativa.
8. Coordinació i col·laboració amb els centres educatius ordinaris especialitzats en l’atenció a l’alumnat amb discapacitats motrius, amb els centres de recursos d’Educació Especial i amb institucions, organitzacions i agents que promouen la inclusió de l’alumnat amb discapacitats motrius o realitzen estudis i investigacions en aquest àmbit.

9. Suport a la coordinació territorial de l’orientació.
10. Qualsevol altre aspecte que la conselleria competent en matèria d’educació determine en el seu àmbit de competències.

Article 42. Àmbit de discapacitat intel·lectual
El personal de l’àmbit d’especialització de discapacitat intel·lectual assessorarà i, quan siga necessari, intervindrà en els aspectes següents:

1. Identificació de les barreres a la inclusió relacionades amb la discapacitat intel·lectual.
2. Avaluació sociopsicopedagògica de l’alumnat amb discapacitat intel·lectual.
3. Identificació de les fortaleses, necessitats i perfil de suports de l’alumnat amb discapacitat intel·lectual.
4. Organització de la resposta educativa personalitzada per a l’alumnat amb discapacitat intel·lectual.
5. Ús de noves tecnologies, recursos i productes de suport per a l’accessibilitat de l’alumnat amb discapacitat intel·lectual.
6. Detecció i promoció d’accions formatives en els centres educatius encaminades a la millora de la inclusió educativa de l’alumnat amb discapacitat intel·lectual.
7. Assessorament a les unitats específiques en centres ordinaris que escolaritzen alumnat amb discapacitat intel·lectual en l’organització de la unitat, la realització d’actuacions de sensibilització i d’informació als equips educatius i a la comunitat educativa, les decisions sobre escolarització i en qualsevol altre aspecte que, des de la vessant de l’assessorament pedagògic, li siga encomanat per l’òrgan directiu competent en orientació educativa.
8. Coordinació i col·laboració amb els centres de recursos d’Educació Especial i amb institucions, organitzacions i agents que promouen la inclusió de l’alumnat amb discapacitat intel·lectual o realitzen estudis i investigacions en aquest àmbit.
9. Suport a la coordinació territorial de l’orientació.
10. Qualsevol altre aspecte que la conselleria competent en matèria d’educació determine en el seu àmbit de competències.

Article 43. Àmbit d’altes capacitats intel·lectuals
El personal de l’àmbit d’especialització d’altes capacitats intel·lectuals assessorarà i, quan siga necessari, intervindrà en els aspectes següents:
1. Identificació de les barreres a la inclusió relacionades amb les altes capacitats intel·lectuals.
2. Indicadors per a la detecció primerenca d’altes capacitats intel·lectuals.
3. Avaluació sociopsicopedagògica de l’alumnat amb altes capacitats intel·lectuals.
4. Identificació de les fortaleses, necessitats i perfil de suports de l’alumnat amb altes capacitats intel·lectuals.
5. Estratègies per al desenvolupament del talent de tot l’alumnat.
6. Col·laboració en l’organització de la resposta educativa personalitzada per a l’alumnat amb altes capacitats intel·lectuals.
7. Detecció i promoció d’accions formatives en els centres educatius encaminades a la millora de la inclusió educativa de l’alumnat amb altes capacitats intel·lectuals.
8. Coordinació i col·laboració amb institucions, organitzacions i agents que promouen la inclusió de l’alumnat amb altes capacitats intel·lectuals o realitzen estudis i investigacions en aquest àmbit.
9. Suport a la coordinació territorial de l’orientació.
10. Qualsevol altre aspecte que la conselleria competent en matèria d’educació determine en el seu àmbit de competències.

Article 44. Àmbit de dificultats específiques d’aprenentatge i trastorn per dèficit d’atenció/hiperactivitat (TDAH)
El personal de l’àmbit d’especialització de dificultats específiques d’aprenentatge i trastorn per dèficit d’atenció/hiperactivitat (TDAH) assessorarà i, quan siga necessari, intervindrà en els aspectes següents:

1. Identificació de les barreres a la inclusió relacionades amb les dificultats específiques d’aprenentatge i del TDAH.
2. Indicadors per a la detecció primerenca de les dificultats específiques d’aprenentatge i del TDAH.
3. Avaluació sociopsicopedagògica de l’alumnat amb dificultats específiques d’aprenentatge i TDAH.
4. Identificació de les fortaleses, necessitats i perfil de suports de l’alumnat amb dificultats específiques d’aprenentatge i TDAH.
5. Programes específics de prevenció i intervenció primerenca en les dificultats específiques d’aprenentatge i el TDAH.
6. Organització de la resposta educativa personalitzada per a l’alumnat amb dificultats específiques d’aprenentatge i TDAH.
7. Ús de noves tecnologies i recursos per a l’accessibilitat de l’alumnat amb dificultats específiques d’aprenentatge i TDAH.
8. Detecció i promoció d’accions formatives en els centres educatius encaminades a la millora de la inclusió educativa de l’alumnat amb dificultats específiques d’aprenentatge i TDAH.  
9. Coordinació i col·laboració amb institucions, organitzacions i agents que promouen la inclusió de l’alumnat amb dificultats específiques d’aprenentatge i TDAH o realitzen estudis i investigacions en aquest àmbit.
10. Suport a la coordinació territorial de l’orientació.
11. Qualsevol altre aspecte que la conselleria competent en matèria d’educació determine en el seu àmbit de competències.

CAPÍTOL III
Coordinació territorial de l’orientació

Article 45. Coordinació territorial de l’orientació
1. D’acord amb l’article 13.b del Decret 72/2021, de 21 de maig, les unitats especialitzades d’orientació tenen la funció d’organitzar la coordinació territorial de l’orientació educativa i professional, adreçada al personal d’orientació educativa dels centres sostinguts amb fons públics i el que presta aquest servei des dels gabinets psicopedagògics municipals.
2. L’òrgan directiu competent en orientació educativa organitzarà aquestes àrees de coordinació per demarcacions territorials, les quals estaran conformades per un nombre determinat d’agrupacions d’orientació de zona pertanyents a àrees geogràfiques pròximes. Cadascuna d’aquestes demarcacions estarà coordinada per una persona coordinadora territorial de l’orientació adscrita a la unitat especialitzada d’orientació corresponent.
3. Amb caràcter general, les reunions de coordinació territorial es realitzaran amb una periodicitat mensual, dins de l’horari de dedicació al centre, i de forma telemàtica des del centre educatiu o presencialment en el lloc que es determine dins de la demarcació territorial, d’acord amb el calendari prefixat per les persones coordinadores territorials de l’orientació i amb el vistiplau de l’òrgan directiu competent en orientació educativa. La previsió del calendari anual de reunions s’incorporarà al calendari de reunions de les programacions generals anuals o plans d’actuació dels respectius centres.

4. Sense perjudici del que s’indica en el punt anterior, podrà flexibilitzar-se el calendari de les reunions, l’abast territorial d’aquestes i les persones convocades, considerant els temes que s’han de tractar, les necessitats de cada ensenyament o etapa i els procediments establits per la conselleria competent en matèria d’educació que afecten l’orientació educativa i professional.
5. En els centres que disposen de més d’un lloc d’orientació educativa, la direcció d’estudis podrà designar, segons els temes que s’han de tractar i a proposta de l’equip o departament d’orientació, una de les persones d’aquesta especialitat perquè assistisca a les reunions de coordinació territorial en representació de l’equip o departament. Aquesta designació podrà tindre un caràcter rotatori.
6. La persona coordinadora territorial de l’orientació convocarà les reunions amb una antelació mínima d’una setmana. Les convocatòries s’adreçaran a les direccions dels centres i a les persones convocades, per correu electrònic o altres mitjans electrònics autoritzats per la Generalitat, i inclouran l’ordre del dia i, si escau, la documentació necessària que s’haja de tractar en la sessió i l’enllaç per a la reunió telemàtica. L’assistència a aquestes reunions serà obligatòria per a les persones convocades, llevat que la convocatòria indique expressament el seu caràcter voluntari.

Article 46. Persona coordinadora territorial de l’orientació
La persona coordinadora territorial de l’orientació, referida en l’article 3.3 de l’Ordre 23/2021, de 6 de juliol, realitzarà les tasques següents:

1. Planificar i organitzar les reunions de coordinació territorial de l’orientació, seguint les directrius de l’òrgan directiu competent en orientació educativa, i alçar acta de les sessions.
2. Col·laborar, dinamitzar i donar suport a les agrupacions d’orientació de zona en el desenvolupament de les seues funcions, prestant especial atenció a les agrupacions que compten amb professorat d’orientació educativa amb menys experiència i zones d’especial complexitat.
3. Crear sinergies i coordinar-se amb els serveis d’àmbit supramunicipal (centres d’atenció primerenca, unitats de salut mental infantil i adolescent, centres d’Educació Especial, unitats educatives terapèutiques / hospitals de dia infantil i adolescent, etc.) per a unificar criteris d’actuació i transmetre aquesta informació a les agrupacions d’orientació de zona o singulars, fomentant la creació de xarxes de treball col·laboratives.
4. Coordinar el procés de detecció prèvia a l’escolarització en el segon cicle d’Educació Infantil de les necessitats específiques de suport educatiu que realitzen els equips d’orientació educativa i els gabinets psicopedagògics municipals.
5. Assessorar de forma puntual els centres educatius de titularitat de la Generalitat que imparteixen ensenyaments no universitaris i no disposen d’equips o departaments d’orientació o de personal que preste aquest servei.
6. Col·laborar amb la Inspecció d’Educació, dins de les seues respectives competències, en els procediments que determine la conselleria competent en matèria d’educació.
7. Col·laborar amb la direcció de la unitat especialitzada d’orientació a mantindre actualitzat el mapa de recursos, públics i concertats, de tipus educatiu, social, sanitari, laboral i altres que es consideren rellevants, dins de la seua zona d’actuació, i posar-lo a l’abast de les agrupacions d’orientació de zona o singulars.
8. Col·laborar amb la direcció de la unitat especialitzada d’orientació en la coordinació i el seguiment de la intervenció del personal no docent d’atenció educativa adscrit orgànicament a la unitat, dins de la seua zona d’actuació.
9. Elaborar una relació del personal fisioterapeuta educatiu de la seua zona d’actuació i coordinar les sol·licituds de col·laboració d’aquest personal en les avaluacions sociopsicopedagògiques, amb l’objectiu que aquesta participació es realitze d’una manera equilibrada.
10. Recollir i traslladar propostes a la direcció de la unitat especialitzada d’orientació i a l’òrgan directiu competent en orientació educativa que contribuïsquen a millorar el funcionament del model d’orientació educativa i professional.
11. Coordinar-se amb altre personal assessor dependent de la conselleria competent en matèria d’educació (personal assessor de formació del professorat, personal prospector de Formació Professional, personal assessor de plurilingüisme, etc.) per a intercanviar informació i, si escau, cooperar en el desenvolupament d’actuacions conjuntes relacionades amb la inclusió educativa i l’orientació educativa i professional.
12. Qualsevol altra que la conselleria competent en matèria d’educació determine en el seu àmbit de competències.

TÍTOL VII
Gabinets psicopedagògics municipals

Article 47. Tasques del personal dels gabinets psicopedagògics municipals que presta el servei d’orientació educativa en centres educatius

1. La disposició addicional segona del Decret 72/2021, de 21 de maig, estableix que les funcions del personal dels gabinets psicopedagògics municipals que intervé en els centres docents sostinguts amb fons públics s’assimilaran a les funcions assignades en aquest decret i en el seu desplegament normatiu al professorat de l’especialitat d’orientació educativa. D’acord amb això, aquest personal realitzarà les mateixes tasques atribuïdes en aquesta ordre al professorat d’orientació educativa, segons el tipus de centres i els ensenyaments en què presta l’atenció, i participarà en els procediments de detecció i identificació de les necessitats específiques de suport educatiu i de les necessitats de compensació de desigualtats prèvia a l’escolarització.
2. El personal que presta el servei d’orientació educativa en almenys un centre educatiu de titularitat de la Generalitat formarà part de l’agrupació d’orientació de zona corresponent. En el cas que l’atenció es realitze íntegrament en centres privats concertats, podrà assistir a les reunions de l’agrupació de referència quan es tracten qüestions i procediments que l’afecten, prèvia convocatòria de la persona coordinadora de l’agrupació.

Article 48. Pla d’activitats i memòria final dels gabinets psicopedagògics municipals
1. El pla d’activitats dels gabinets psicopedagògics municipals comprendrà la planificació i l’organització de les actuacions que han de desenvolupar en els centres educatius sostinguts amb fons públics per a un curs escolar.
2. El pla d’activitats inclourà, almenys, els aspectes següents:

a) Actuacions i organització del gabinet, que comprendrà:
i) Dades generals del gabinet psicopedagògic municipal.
ii. Relació i dades administratives del personal.
iii. Relació dels centres educatius atesos, amb indicació del nombre d’hores d’atenció setmanal de cada professional i la seua especialitat.

iv. Horaris individuals del personal.
v) Coordinació interna del gabinet psicopedagògic municipal.
vi. Coordinació amb altres estructures de l’orientació, la Inspecció d’Educació i altres agents de l’entorn sociocomunitari.
b) Activitats en els centres en què intervenen, d’acord amb el que disposa l’article 11 d’aquesta ordre.
c) Qualsevol altre aspecte que la conselleria competent en matèria d’educació determine en el seu àmbit de competències.
3. En finalitzar el curs escolar, cada gabinet psicopedagògic municipal elaborarà una memòria final, la qual comportarà un procés de reflexió conjunta entre les persones que l’integren sobre les actuacions realitzades, l’organització i el funcionament del gabinet, els criteris i procediments d’intervenció, els resultats obtinguts i les propostes de millora.
4. La persona que coordina el gabinet psicopedagògic municipal ha d’emplenar les dades referides al pla d’activitats i a la memòria final, en els terminis i el format disposats per la conselleria competent en matèria d’educació.

Article 49. Documentació administrativa dels gabinets psicopedagògics municipals
1. Cada gabinet psicopedagògic municipal disposarà de la documentació relacionada amb la planificació, l’organització i la gestió, així com de la documentació administrativa relativa al personal i aquella altra de caràcter reservat de l’alumnat o de les famílies amb qui s’haja intervingut.
2. La documentació de què ha de disposar, almenys, el gabinet psicopedagògic municipal és la següent:
a) Plans d’activitats i memòries anuals del gabinet.
b) Activitats i memòries anuals en els centres educatius.
c) Registre d’entrades i eixides de documentació.
d) Llibre o carpeta d’actes digitalitzades de les reunions de coordinació interna i externa.
e) Informes o documents relatius a l’alumnat i a les famílies amb qui s’ha intervingut, considerant que la documentació original de l’alumnat vinculada a l’expedient acadèmic s’ha de custodiar en els centres educatius.
f) Altra documentació que la conselleria competent en matèria d’educació puga determinar relacionada amb l’autorització i el funcionament dels gabinets psicopedagògics municipals.
3. La conselleria competent en matèria d’educació, a través dels òrgans directius competents i de la Inspecció d’Educació, podrà requerir aquesta documentació en qualsevol moment, amb l’objectiu de fer el seguiment de l’activitat dels gabinets psicopedagògics municipals.

DISPOSICIONS ADDICIONALS

Primera. Espais i recursos materials
La direcció dels centres educatius facilitarà els espais i els mitjans necessaris perquè el personal dels equips i departaments d’orientació realitze les seues tasques en les condicions més adequades i possibilitant l’atenció a l’alumnat, les famílies i la resta de persones membres de la comunitat educativa amb les degudes garanties de privacitat i confidencialitat.

Segona. Proves psicopedagògiques
1. Cada agrupació d’orientació de zona disposarà d’un banc de proves psicopedagògiques per a l’ús compartit per part del professorat d’orientació educativa que la conforma i, si escau, del personal docent especialitzat de suport dels centres educatius de titularitat de la Generalitat.
2. Les proves psicopedagògiques seran adquirides pels centres educatius i posades a disposició de les persones membres l’agrupació, juntament amb aquelles de què ja disposaren prèviament. L’inventari, el préstec i la cura de la seua conservació correspondran al centre educatiu que les ha adquirides o que les té en depòsit, en el cas de les proves distribuïdes per la conselleria competent en matèria d’educació que formaven part dels inventaris dels serveis psicopedagògics escolars.

3. Els centres d’Educació Especial i les unitats especialitzades d’orientació disposaran de les proves psicopedagògiques que, pel seu caràcter més específic o complex, no siguen d’ús generalitzat pels centres educatius.
4. L’òrgan directiu competent en orientació educativa determinarà el procediment per a la gestió i l’accés a les proves psicopedagògiques.

Tercera. Mitjans tecnològics per a la gestió
1. Els procediments i la documentació relacionats amb l’orientació educativa i professional implementats en ITACA es gestionaran exclusivament per aquesta via, tenint en compte els criteris i els terminis establits per la conselleria competent en matèria d’educació.

2. Les modificacions en ITACA i altres adequacions tecnològiques que pogueren produir-se com a conseqüència de l’entrada en vigor d’aquesta ordre s’implementaran de forma progressiva en els sistemes de gestió corresponents.
3. Per a l’ús segur dels mitjans tecnològics en l’Administració de la Generalitat se seguiran les normes disposades en l’Ordre 19/2013, de 3 de desembre, de la Conselleria d’Hisenda i Administració Pública, per la qual s’estableixen les normes sobre l’ús segur de mitjans tecnològics en l’Administració de la Generalitat, modificada per l’Ordre 7/2019, de 4 de juny.

Quarta. Protecció de dades de caràcter personal
1. El tractament de dades personals que es realitze en compliment d’aquesta norma s’ajustarà al que es disposa en el règim jurídic europeu i estatal en matèria de protecció de dades de caràcter personal, principalment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’aquestes dades, i la Llei orgànica 3/2018, de 5 de desembre, de protecció de dades personals i garantia dels drets digitals.
2. La conselleria competent en matèria d’educació serà responsable de les activitats de tractament contingudes en la present norma, i garantirà:
a) L’aplicació dels principis de protecció de dades regulats en l’article 5 del Reglament general de protecció de dades.
b) El compliment del deure d’informar previst en els articles 13 i 14 del Reglament general de protecció de dades respecte a totes aquelles persones interessades les dades de les quals siguen objecte de tractament de les activitats regulades en aquesta ordre.
c) L’adopció de mesures d’índole tècnica i organitzativa que siguen necessàries i apropiades per a garantir un nivell de seguretat adequat al risc, assegurant, en tot cas, la confidencialitat, seguretat i integritat de les dades, així com les conduents a fer efectives les garanties, obligacions i drets reconeguts en el règim jurídic de protecció de dades. Aquestes mesures es correspondran amb les establides per l’Esquema Nacional de Seguretat.
3. Les persones afectades per les diferents activitats de tractament podran exercir els seus drets d’accés, rectificació i supressió de dades, així com de limitació o oposició del tractament, quan siga procedent, davant de la conselleria responsable.
4. Les comunicacions de dades que es realitzen a conseqüència de la col·laboració entre administracions públiques es realitzaran amb fonament en les normes amb rang de llei aplicables.
5. Tota la informació relativa als tractaments de dades de caràcter personal previstos en aquesta norma es trobaran disponibles en el Registre d’activitats de tractament de la conselleria responsable.
6. En el disseny dels formularis de sol·licitud i aportació documental i en les publicacions (en diaris oficials, portal de transparència, etc.) i altres actes administratius s’hauran de tindre en compte els principis de protecció de dades, especialment quant al principi de minimització.

7. El tractament de dades de categories especials o de persones en situació d’especial vulnerabilitat preveurà que, si és el cas, el règim de publicitat i de notificació de les persones afectades garantisca que no es lesionen els seus drets o interessos legítims. Així mateix, si escau, es realitzarà l’oportuna avaluació d’impacte en els termes de la normativa de protecció de dades.

Cinquena. Formació
1. De conformitat amb l’article 17.3 del Decret 72/2021, de 21 de maig, l’òrgan competent en formació del professorat, en coordinació amb l’òrgan directiu competent en orientació educativa, planificarà l’oferta formativa tenint en compte les línies estratègiques de l’orientació educativa i professional i l’acció tutorial, garantint l’adquisició i l’actualització de les competències professionals necessàries per al desenvolupament de l’acció orientadora amb la màxima qualitat i eficàcia.
2. En els plans de formació i en l’autoformació del professorat s’han de considerar les competències específiques, relacionades amb l’especialitat i que aporten rigor científic a la pràctica, i les competències de caràcter transversal i polivalent, relacionades, entre altres, amb la sensibilitat i la valoració de la diversitat, la responsabilitat personal i el component ètic, l’ús de les TIC; la capacitat de planificació i de gestió, i les habilitats comunicatives i de relació interpersonal (treball en equip, comunicació assertiva, gestió de conflictes, etc.).

3. Els centres de formació, innovació i recursos educatius (CEFIRE) desenvoluparan actuacions formatives per a tots els nivells de l’orientació, sense perjudici de les competències que corresponen a l’Escola Valenciana d’Administració Pública (EVAP) en matèria de formació del personal de l’Administració de la Generalitat.
4. Es posarà una especial atenció al professorat de l’especialitat d’orientació educativa que accedeix per primera vegada al sistema educatiu o té menys experiència en aquesta especialitat, desenvolupant actuacions d’acompanyament, informació i formació per part de les agrupacions d’orientació de zona, la coordinació territorial de l’orientació, els centres de formació, innovació i recursos per al professorat (CEFIRE) i l’òrgan directiu competent en orientació educativa, cadascun en l’àmbit de les seues competències.
5. L’òrgan directiu competent en orientació educativa, en col·laboració amb els centres de formació, innovació i recursos per al professorat (CEFIRE) i les unitats especialitzades d’orientació, disposarà de recursos i materials per al desenvolupament de les línies estratègiques de l’orientació educativa i professional.
6. La conselleria competent en matèria d’educació promourà l’intercanvi d’experiències i la difusió de recursos i bones pràctiques relacionades amb l’orientació educativa i professional desenvolupades pels centres educatius i per les diferents estructures de l’orientació educativa.

Sisena. Professorat d’orientació educativa en llocs singulars o altres ensenyaments
La conselleria competent en matèria d’educació determinarà les tasques que ha de realitzar el professorat d’orientació educativa que preste serveis, si fora el cas, en llocs o ensenyaments no contemplats en aquesta ordre.

Setena. Incidència pressupostària
L’aplicació i el desplegament d’aquesta ordre no pot tindre cap incidència en la dotació dels capítols de despesa assignats a la conselleria competent en matèria d’educació, que en tot cas s’han d’atendre amb els mitjans personals i materials que aquesta té assignats.

DISPOSICIÓ DEROGATÒRIA

Única. Derogació normativa
1. Queda derogat l’apartat 2 de l’article segon de l’Ordre d’1 de març de 1990, de la Conselleria de Cultura, Educació i Ciència, per la qual s’estableixen els requisits i el procediment d’autorització del funcionament dels gabinets psicopedagògics escolars i d’homologació de la valoració psicopedagògica a l’efecte de la determinació de l’alumnat amb necessitats educatives especials.
2. Així mateix, queden derogades totes les disposicions anteriors del mateix rang o d’un rang inferior que s’oposen al que disposa aquesta ordre.

DISPOSICIONS FINALS

Primera. Modificacions de l’Ordre 20/2019, de 30 d’abril
1. Sobre l’avaluació sociopsicopedagògica, es modifica l’apartat 3 de l’article 5, que queda redactat de la manera següent:
«3. L’avaluació sociopsicopedagògica i la consegüent emissió de l’informe sociopsicopedagògic tenen caràcter prescriptiu en les situacions següents:
a) Escolarització de l’alumnat amb necessitats educatives especials.

b) Mesures d’accessibilitat:
b.1. Accessibilitat personalitzada amb mitjans específics o singulars.

b.2. Adaptació en les proves d’accés, de certificació i d’acreditació en els ensenyaments postobligatoris.
c) Mesures personalitzades per a l’aprenentatge:
c.1. Enriquiment curricular per a l’alumnat amb altes capacitats intel·lectuals.
c.2. Adaptació curricular individual significativa (ACIS) en l’ensenyament obligatori.
c.3. Programes personalitzats que comporten suports personals especialitzats.
c.4. Exempcions de qualificació en Batxillerat per a l’alumnat amb necessitats educatives especials.
d) Mesures de flexibilització en l’inici o la durada de les etapes educatives:
d.1. Flexibilització de l’inici de l’escolarització en el segon cicle de l’etapa d’Educació Infantil per a alumnat amb necessitats educatives especials o retard maduratiu.
d.2. Pròrroga de permanència d’un any més en el segon cicle d’Educació Infantil per a l’alumnat amb necessitats educatives especials.

d.3. Pròrroga d’escolarització en l’ensenyament obligatori per a alumnat amb necessitats educatives especials.
d.4. Flexibilització en la durada de l’etapa del Batxillerat per a l’alumnat amb necessitats educatives especials.
d.5. Flexibilització en la durada dels cicles formatius de Formació Professional per a l’alumnat amb necessitats educatives especials.

d.6. Flexibilització de la durada de l’etapa per a l’alumnat amb altes capacitats intel·lectuals.
e) Altres mesures de resposta que determine reglamentàriament la conselleria competent en matèria d’educació.
Sense perjudici d’això, l’avaluació sociopsicopedagògica i l’emissió del corresponent informe sociopsicopedagògic podran realitzar-se en les situacions en què, no havent d’aplicar cap d’aquestes mesures, calga una identificació precisa de les necessitats específiques de suport educatiu per a donar una resposta més adequada.
Les malalties cròniques que requerisquen una atenció educativa específica i la convalescència hospitalària i domiciliària de llarga durada tindran la consideració de necessitats específiques de suport educatiu associades a condicions personals. Sols serà preceptiu realitzar una avaluació sociopsicopedagògica i emetre el corresponent informe sociopsicopedagògic en el cas que les necessitats comporten l’aplicació d’alguna de les mesures descrites en aquest apartat.»

2. Sobre el Pla d’actuació personalitzat (PAP), es modifiquen els apartats 2 i 3 de l’article 8, que queden redactats de la manera següent:

«2. El PAP té caràcter prescriptiu per a l’alumnat amb necessitats específiques de suport educatiu quan s’hagen d’aplicar les mesures següents:
a) Mesures personalitzades per a l’aprenentatge que requerisquen suports personals especialitzats o la coordinació d’actuacions específiques entre professionals del centre i agents externs.
b) Programes específics per a l’alumnat que presenta alteracions greus de conducta, programes d’acompanyament davant de supòsits de violència i protecció, i plans terapèutics per a l’alumnat amb problemes greus de salut mental.
c) Altres mesures que determine reglamentàriament la conselleria competent en matèria d’educació.
3. El pla d’actuació personalitzat forma part de l’expedient acadèmic de l’alumnat i ha de ser un document breu i funcional, segons el model que establisca la conselleria competent en matèria d’educació i considerant el que disposa l’article 14.2 del Decret 104/2018, de 27 de juliol.
Les mesures establides en el PAP es concretaran en les programacions d’aula, els programes específics i les diferents actuacions educatives que es duguen a terme amb l’alumnat, dins i fora del centre.»

3. Sobre l’adaptació de les proves d’accés als ensenyaments postobligatoris i de règim especial, l’article 11.3 queda redactat de la manera següent:
«11.3. Adaptació en les proves d’accés, certificació i acreditació en els ensenyaments postobligatoris
1. L’alumnat amb necessitats específiques de suport educatiu que sol·licita participar en les proves d’accés, certificació o acreditació en els ensenyaments de Formació Professional, ensenyaments de règim especial o la universitat té dret a l’adaptació d’aquestes proves, d’acord amb els procediments establits per la conselleria competent en matèria d’educació, que en cap cas podrà comportar una modificació dels continguts bàsics que cal avaluar.
2. La conselleria competent en matèria d’educació establirà, amb l’antelació i la publicitat suficients, els criteris sobre els tipus d’adaptació i els requisits per a la realització d’aquestes proves.»

4. Sobre els itineraris formatius personalitzats en la Formació Professional, l’article 23 queda redactat de la manera següent:
«Els centres que imparteixen ensenyaments de Formació Professional han de dissenyar itineraris que s’adapten als diferents ritmes i circumstàncies de l’alumnat i, d’aquesta manera, faciliten la implantació de les diferents adaptacions, la inclusió educativa i la inserció sociolaboral. Així mateix, podran realitzar una oferta parcial de mòduls que permeten l’accés a l’acreditació de competències professionals.»

5. Sobre la flexibilització en la durada de l’etapa del Batxillerat, es modifica l’apartat 1 de l’article 35, que queda redactat de la manera següent:
«1. Quan una alumna o un alumne presenta necessitats educatives especials o, excepcionalment, qualsevol altra situació personal degudament acreditada, que li impedeix cursar el Batxillerat de forma completa en el règim ordinari diürn i no pot fer-ho mitjançant altres alternatives, com el règim nocturn o a distància, té l’opció de fraccionar en dos cursos la quantitat de matèries de cada curs. Aquesta mesura té la consideració de nivell IV i es pot aplicar en cada curs per separat o en els dos cursos de l’etapa.»

6. Sobre la flexibilització en la durada de l’etapa per a l’alumnat amb altes capacitats intel·lectuals, es modifica l’apartat 6.b de l’article 37, que queda redactat de la manera següent:
«6.b) Si la mesura és procedent, la direcció o la titularitat del centre ha de tramitar la sol·licitud a la direcció territorial competent en matèria d’educació, en previsió del curs següent i abans de quinze dies hàbils de la data de publicació de les places educatives vacants.»

7. Sobre els serveis i equips de suport a la inclusió, l’article 44 queda redactat de la manera següent:

«Article 44. Serveis i equips educatius de suport a la inclusió
1. Els serveis i equips educatius de suport a la inclusió desenvolupen tasques d’assessorament, acompanyament i suport als centres educatius sostinguts amb fons públics en el procés de transformació cap a la inclusió, en l’organització de la resposta educativa i en la millora de la qualitat educativa, cadascun en el seu àmbit de competències i de manera coordinada amb els equips educatius.
2. Tenen la consideració d’equips de suport a la inclusió:
a) Equips d’orientació educativa, departaments d’orientació educativa i professional, departaments d’informació i orientació educativa i professional i personal que presta el servei d’orientació educativa en els centres privats concertats.
b) Unitats especialitzades d’orientació.
c) Centres de recursos d’Educació Especial.
d) Unitats educatives terapèutiques / hospitals de dia infantil i adolescent (UET/HDIA).
e) Centres de formació, innovació i recursos per al professorat (CEFIRE).
f) Altres equips que la conselleria competent en matèria d’educació determine, atenent les seues característiques i els projectes que desenvolupen en l’àmbit de la inclusió.»

8. Sobre els criteris per a l’escolarització de l’alumnat amb necessitats educatives especials, es modifica l’apartat 2 de l’article 45, que queda redactat de la manera següent:
«2. L’escolarització de l’alumnat amb necessitats educatives especials podrà realitzar-se en alguna de les modalitats següents:
a) Modalitat ordinària:
a.1. Aula ordinària a temps complet.
a.2. Unitat específica en centre ordinari a temps parcial.
a.3. Centre educatiu ordinari especialitzat.
b) Modalitat específica: centre d’Educació Especial.
c) Modalitat combinada:
c.1. Centre educatiu ordinari i centre d’Educació Especial.
c.2. Centre educatiu ordinari i unitat educativa terapèutica/hospital de dia infantil i adolescent.»

9. Sobre el dictamen per a l’escolarització, l’article 46 queda redactat de la manera següent:

«Article 46. Tràmit per a la determinació de la modalitat d’escolarització
1. El tràmit per a la determinació de la modalitat d’escolarització es realitzarà a partir de l’inici de segon cicle d’Educació Infantil per a l’alumnat amb necessitats educatives especials quan, després de l’avaluació sociopsicopedagògica, es propose l’escolarització en alguna de les modalitats diferents a l’aula ordinària a temps complet i en tots els casos en què s’haja de revisar la modalitat d’escolarització.

2. L’inici del tràmit es realitzarà en les situacions següents:
a) Alumnat amb necessitats educatives especials identificades en el procediment de detecció de les necessitats específiques de suport educatiu previ a l’inici de l’escolarització en el segon cicle d’Educació Infantil.
S’iniciarà el tràmit quan els equips d’orientació educativa o els gabinets psicopedagògics municipals que han realitzat l’avaluació sociopsicopedagògica proposen l’escolarització en una unitat específica en un centre ordinari, en un centre d’Educació Especial, en un centre educatiu ordinari especialitzat o de forma combinada entre un centre ordinari i un centre d’Educació Especial, en les condicions previstes en la normativa vigent que regula els criteris i procediments per a l’escolarització de l’alumnat amb necessitats educatives especials.

b) Alumnat escolaritzat en centres sostinguts amb fons públics al qual se li haja de determinar o revisar la modalitat d’escolarització.

La direcció o la titularitat del centre podrà sol·licitar l’avaluació sociopsicopedagògica per a la determinació o revisió de la modalitat d’escolarització a l’equip o departament d’orientació o al personal que presta aquest servei en el centre, en previsió del curs següent i a proposta dels equips educatius, després de l’anàlisi i valoració amb les mares, els pares o representants legals de les condicions de l’alumnat i les característiques dels entorns escolars, o a petició motivada de les mares, els pares o representants legals.
Per a l’alumnat que tinga vigent una resolució d’escolarització, serà preceptiva la revisió de la modalitat quan hi haja un canvi de centre i en els canvis d’etapa que impliquen un canvi de centre o la modificació de la modalitat d’escolarització.
c) Alumnat que s’incorpora fora del període d’admissió al sistema educatiu valencià provinent d’altres sistemes educatius, estant escolaritzat en una unitat específica en un centre ordinari o en un centre d’Educació Especial.
Les mares, els pares o representants legals s’han d’adreçar a la direcció territorial competent en educació de referència, la qual procedirà a l’escolarització immediata de l’alumnat en un centre de les mateixes característiques mentre es determina administrativament la modalitat d’escolarització.
El professorat d’orientació educativa del centre en què s’haja escolaritzat l’alumnat coordinarà l’avaluació sociopsicopedagògica i emetrà l’informe sociopsicopedagògic. La direcció o la titularitat del centre iniciarà el tràmit conduent a la resolució d’escolarització.

d) A petició de l’Administració educativa, quan les circumstàncies ho aconsellen.
L’Administració educativa farà la sol·licitud, segons el cas, a la unitat especialitzada d’orientació o a l’equip o departament d’orientació corresponent.
3. El tràmit per a la determinació de la modalitat d’escolarització s’ha de realitzar segons el procediment següent:
a) Realització de l’avaluació sociopsicopedagògica i emissió de l’informe sociopsicopedagògic per part dels equips i departaments d’orientació, dels gabinets psicopedagògics municipals o del personal que presta aquests serveis en els centres privats concertats.
b) Elaboració de l’informe sociopsicopedagògic per part del professorat d’orientació educativa que ha coordinat l’avaluació sociopsicopedagògica.
c) Col·legiació de la proposta d’escolarització en l’agrupació d’orientació de zona, deixant-ne constància per escrit en una acta en què consten els acords, la justificació de les propostes, les observacions rellevants i les persones que han participat, les quals hauran de firmar-la.

Quan es propose l’escolarització en un centre d’Educació Especial, serà preceptiva la participació en la col·legiació d’almenys una o un professional de l’equip d’orientació educativa del centre d’Educació Especial de titularitat de la Generalitat de referència, preferentment el professorat d’orientació educativa.
La col·legiació s’ha de realitzar buscant el màxim consens possible, aplicant criteris tècnics i garantint els drets de les persones avaluades. En les situacions en què no hi haja acord respecte a la modalitat d’escolarització, es farà constar en l’acta i la persona coordinadora de l’agrupació sol·licitarà necessàriament la valoració de la unitat especialitzada d’orientació, l’opinió de la qual s’haurà de fer constar en l’acta de col·legiació.
d) Formalització del tràmit d’audiència a les mares, els pares o representants legals, per part del professorat d’orientació educativa que ha realitzat l’informe sociopsicopedagògic, per a informar-los del contingut de l’informe sociopsicopedagògic i de la proposta de la modalitat d’escolarització, així com recollir la seua opinió i deixar constància per escrit en l’acta d’audiència, de la qual se’ls lliurarà una còpia.

e) Tramitació de la proposta de modalitat d’escolarització a la direcció territorial competent en educació per part de la direcció o la titularitat del centre educatiu o de la unitat especialitzada d’orientació, en el cas que l’alumnat no estiga escolaritzat, en el termini màxim de 7 dies naturals des de la col·legiació.
f) La Inspecció d’Educació, en vista de la documentació aportada, ha d’emetre un informe amb la proposta del centre educatiu més adequat per a escolaritzar l’alumna o l’alumne, considerant la proposta de modalitat d’escolarització de l’informe sociopsicopedagògic i l’opinió de les mares, els pares o representants reflectida en l’acta d’audiència. En cas necessari, sol·licitarà altres informes complementaris.

g) La persona titular de la direcció territorial competent en matèria d’educació, en vista de la documentació que conforma l’expedient, emetrà la resolució d’escolarització, que tindrà valor de certificació administrativa.
Amb caràcter general, la resolució d’escolarització s’ha d’emetre amb anterioritat a la publicació de les llistes provisionals d’admissió, a l’efecte de fer efectiva la reserva de vacants corresponent i, si escau, la reducció de ràtio.
h) El centre educatiu en què s’haja d’escolaritzar l’alumnat notificarà la resolució d’escolarització a les mares, els pares o representants legals.
4. En els centres privats concertats, quan es propose l’escolarització en una unitat específica en un centre ordinari o en un centre d’Educació Especial, la titularitat del centre s’ha d’adreçar a la direcció de la unitat especialitzada d’orientació de referència perquè vise els informes sociopsicopedagògics, d’acord amb el que disposa l’article 13.h del Decret 72/2021, de 21 de maig. A més, quan la proposta d’escolarització siga un centre d’Educació Especial, hauran de comptar amb una representació de l’equip d’orientació educativa del centre d’Educació Especial de titularitat de la Generalitat de referència, preferentment el professorat d’orientació educativa, l’opinió de la qual es tindrà en compte en el visat.
5. Les propostes d’escolarització en una unitat específica en un centre ordinari o en un centre d’Educació Especial, donada la seua excepcionalitat, s’han de justificar adequadament en l’informe sociopsicopedagògic, argumentant les raons per les quals, en el moment actual, es considera que aquests contextos específics són més idonis per a donar resposta a les necessitats de l’alumnat que el context més inclusiu de l’aula ordinària.
6. L’escolarització de l’alumnat en modalitats diferents a l’aula ordinària a temps complet ha d’estar subjecta a un seguiment continuat per part dels equips educatius, a fi de garantir el seu caràcter revisable i reversible i afavorir, sempre que siga possible, l’accés a modalitats més inclusives.
7. Les propostes de modalitat d’escolarització s’han de fer abans de l’inici del curs escolar, coincidint amb el període d’admissió. Una vegada iniciat el curs escolar, llevat de situacions excepcionals, només podran realitzar-se pels motius següents:
a) Canvi de residència que implique un canvi de centre.
b) Circumstàncies sobrevingudes degudament justificades que no estigueren previstes durant el període d’admissió.
8. L’escolarització en les unitats educatives terapèutiques / hospitals de dia infantil i adolescent (UET/HDIA) es realitzarà d’acord amb el procediment que establisca la normativa que regula aquestes unitats.

9. Totes les decisions i accions referides a l’escolarització de l’alumnat han de ser objecte de consulta prèvia i de coordinació amb els pares, les mares o representants legals, tot això tenint en compte la voluntat de les famílies que mostren la seua preferència pel règim més inclusiu. Així mateix, es garantirà el dret de l’alumnat a ser escoltat i informat sobre les decisions que l’afecten, de conformitat amb l’article 9 de la Llei orgànica 1/1996, de 15 de gener, de protecció jurídica del menor, de modificació parcial del Codi Civil i de la Llei d’enjudiciament civil.

10. Les mares, els pares o representants legals, de conformitat amb el que estableix la Llei 39/2015, d’1 d’octubre, del procediment administratiu comú de les administracions públiques, tenen dret a interposar un recurs d’alçada contra les resolucions administratives. En aquest cas, el recurs d’alçada contra la resolució d’escolarització s’interposarà davant de l’òrgan directiu competent en inclusió educativa, en el termini d’un mes des de la notificació.»

10. Sobre la reducció de ràtio, es modifica l’apartat 1 de l’article 47, de la manera següent:
«1. Amb l’objecte de facilitar una atenció més personalitzada, l’Administració educativa reduirà la ràtio en les unitats ordinàries que escolaritzen alumnat amb necessitats educatives especials que, d’acord amb l’informe sociopsicopedagògic, requereix un suport de grau 3.

S’entendrà com a equivalent a grau 3 quan l’alumnat requerisca suports personals, especialitzats i no especialitzats, de caràcter permanent o quasi permanent en la majoria d’àrees durant la jornada escolar diària per a realitzar les tasques acadèmiques i de la vida quotidiana, circumstància que s’haurà de justificar i acreditar adequadament en l’informe sociopsicopedagògic.»

11. Sobre les unitats específiques en centres ordinaris, s’afegeixen a l’article 49 els apartats següents:
«10. L’habilitació d’unitats específiques en centres educatius ordinaris només es podrà realitzar en els centres que impartisquen les etapes corresponents al tram d’edat de l’alumnat escolaritzat o proposat per a l’escolarització en aquesta modalitat.
11. Cada unitat específica escolaritzarà exclusivament alumnat d’un mateix tram d’edat corresponent a una mateixa etapa educativa. Excepcionalment, l’alumnat d’Educació Infantil podrà escolaritzar-se en unitats específiques que escolaritzen alumnat d’Educació Primària.»

12. Sobre les situacions de compensació de desigualtats, es modifica l’article 52, que queda redactat de la manera següent:

«Article 52. Alumnat amb necessitats de compensació de desigualtats
1. L’alumnat amb necessitats de compensació de desigualtats és aquell que es troba en situació de vulnerabilitat socioeducativa derivada de factors socials, econòmics, culturals, ètnics o d’una altra índole, els quals limiten el seu accés, presència, participació o aprenentatge en el sistema educatiu. Com a conseqüència d’això, té una major probabilitat de no adquirir les competències establides i assolir els objectius de l’ensenyament obligatori i, per tant, de no obtindre el títol de Graduat en Educació Secundària Obligatòria i una qualificació professional mínima que facilite la seua inclusió sociolaboral.
2. Les situacions de vulnerabilitat socioeducativa en l’àmbit educatiu són les següents:
a) Condicions econòmiques o socials desfavorides.
b) Condicions socials i familiars que comporten possibles situacions de protecció.
c) Pertinença a minories ètniques o culturals en situació de desavantatge social i econòmic.
d) Alumnat desplaçat o refugiat en situació de desavantatge social i econòmic.
e) Acolliment en institucions de protecció social de persones menors o acolliment familiar.
f) Compliment de mesures judicials.
g) Escolarització irregular per itinerància familiar, no escolarització, absentisme i abandó escolar.
3. Les situacions indicades en el punt anterior han d’estar degudament acreditades amb les fonts, els informes i els documents corresponents, segons establisca la conselleria competent en matèria d’educació.»

13. Sobre la resposta educativa a l’alumnat hospitalitzat o convalescent en el seu domicili per malaltia, es modifica l’apartat 1 de l’article 55, que queda redactat de la manera següent:
«1. Per a l’alumnat escolaritzat en el segon cicle d’Educació Infantil, Educació Primària, Educació Secundària Obligatòria, Batxillerat i en centres d’Educació Especial, fins als vint-i-un anys, que no puga assistir al centre educatiu perquè es trobe en una situació de convalescència de llarga durada per prescripció facultativa, es podrà proposar, segons el cas, alguna de les mesures d’atenció educativa següents:

a) Atenció educativa domiciliària, entesa com el conjunt de mesures, procediments i suports previstos per a donar continuïtat al procés educatiu de l’alumnat, quan l’informe mèdic certifica que ha de romandre convalescent en el seu domicili per un període superior a dos mesos. Podrà aplicar-se a l’alumnat que estiga cursant algun dels ensenyaments a partir de l’Educació Primària que siguen objecte d’atenció en centres sostinguts amb fons públics del sistema educatiu valencià. En situacions degudament justificades, podrà proposar-se aquesta atenció per a l’alumnat que cursa el segon cicle d’Educació Infantil.

b) Atenció educativa hospitalària, entesa com el conjunt de mesures, procediments i suports previstos per a donar continuïtat al procés educatiu de l’alumnat que ha de romandre hospitalitzat. Aquesta atenció es desenvolupa en les unitats pedagògiques hospitalàries (UPH) i podrà aplicar-se a tot l’alumnat que estiga cursant algun dels ensenyaments que siguen objecte d’atenció i es trobe hospitalitzat en hospitals públics que disposen d’aquestes unitats.»

14. Sobre l’organització de l’atenció educativa domiciliària, es modifiquen els apartats 2.c i 4.b de l’article 56.2.c, que queden redactats de la manera següent:
«2.c) Professorat addicional o designat per a realitzar l’atenció domiciliària a l’alumnat.»
«4.b) Si la durada prevista del període de convalescència és superior a sis mesos, l’alumnat es matricularà al centre específic d’educació a distància (CEED), llevat que existisquen circumstàncies personals o de salut que aconsellen l’adopció d’altres mesures i sense perjudici que aquestes puguen tindre un caràcter complementari. En aquest cas, el CEED serà el responsable de la docència i l’avaluació, tot i que l’alumna o l’alumne mantindrà la reserva de plaça en el seu centre de referència perquè puga reincorporar-se en el moment en què la millora en el seu estat de salut ho possibilite.
El professorat designat per a l’atenció domiciliària ha de ser especialista en alguna de les matèries troncals de la modalitat de Batxillerat que cursa l’alumna o l’alumne o de l’especialitat d’orientació educativa, segons determine l’òrgan directiu competent en atenció domiciliària en funció del perfil i les necessitats de l’alumnat. Aquest professorat reservarà una hora setmanal del seu horari per a la coordinació amb el professorat implicat en l’atenció educativa.»

15. Sobre el professorat de les unitats pedagògiques hospitalàries i per a l’atenció domiciliària, es modifica l’apartat 1 de l’article 58, que queda redactat de la manera següent:
«1. El professorat que pot ser proposat, segons el cas, per a realitzar l’atenció educativa domiciliària i hospitalària és el següent:
a) Mestres de les especialitats d’Educació Infantil i Educació Primària i, si escau, de l’especialitat de pedagogia terapèutica.
b) Professorat d’Educació Secundària de les especialitats que permeten impartir els àmbits humanístic i lingüístic i científic i tecnològic.

c) Professorat d’Educació Secundària especialista en alguna de les matèries troncals de la modalitat de Batxillerat que cursa l’alumna o l’alumne, en el cas d’atenció domiciliària.
d) Professorat d’Educació Secundària de l’especialitat d’orientació educativa.
El professorat que fa les tasques de tutorització i acompanyament a l’alumnat de Batxillerat que accedeix a la modalitat a distància haurà d’acreditar una formació específica en l’ús de les plataformes per a la formació en línia.»

Segona. Modificacions de l’Ordre 23/2021, de 6 de juliol
Es modifica l’apartat 1 de l’article 3, que queda redactat de la manera següent:
«1. D’acord amb el que preveu l’article 12 del Decret 72/2021, es creen les unitats especialitzades d’orientació de referència en els àmbits d’especialització següents:
a) Unitat especialitzada d’orientació d’Alacant: convivència i conducta; igualtat i diversitat.
b) Unitat especialitzada d’orientació de Dénia: dificultats d’aprenentatge; trastorn per dèficit d’atenció/hiperactivitat (TDAH).
c) Unitat especialitzada d’orientació d’Elx: discapacitats sensorials (auditives i visuals).
d) Unitat especialitzada d’orientació de Castelló de la Plana: discapacitat motriu.
e) Unitat especialitzada d’orientació de Xàtiva: altes capacitats intel·lectuals; discapacitat intel·lectual.
f) Unitat especialitzada d’orientació de València: trastorn de l’espectre de l’autisme.»

Tercera. Desplegament normatiu
S’autoritzen els òrgans directius de la conselleria competent en matèria d’educació perquè, en l’àmbit de les seues respectives competències, dicten les disposicions i els actes administratius necessaris per al desplegament d’aquesta ordre.

Quarta. Difusió i supervisió de la norma
1. La conselleria competent en matèria d’educació, en el seu àmbit de gestió corresponent, adoptarà les mesures necessàries per a la difusió i l’aplicació d’aquesta ordre.
2. La Inspecció d’Educació, en l’àmbit de les seues competències, supervisarà el compliment del que disposa aquesta ordre.

Cinquena. Entrada en vigor
Aquesta ordre entrarà en vigor l’endemà de ser publicada en el Diari Oficial de la Generalitat Valenciana.

València, 22 de maig de 2023

La consellera d’Educació, Cultura i Esport,
RAQUEL TAMARIT IRANZO